European Commission - PRESS RELEASES - Press release - Komissio esittelee online-rahapelejä koskevan toimintasuunnitelman\nKomissio esittelee online-rahapelejä koskevan toimintasuunnitelman\nOnline-rahapelit ovat yksi nopeimmin kasvavista palveluista EU:ssa. Alan vuotuinen kasvu on lähes 15 prosenttia ja vuotuisiksi tuloiksi arvioidaan 13 miljardia euroa vuonna 2015. Ala kehittyy koko ajan verkkoteknologian ripeän kehityksen siivittämänä. Online-rahapelipalveluihin kuuluu laaja valikoima pelejä, mm. urheiluvedonlyöntiä, pokeripelejä, kasinoja ja arpajaisia. Yhtä tai useampaa online-rahapeliä pelaa 6,8 miljoonaa kuluttajaa. On kuitenkin olemassa myös tuhansia sääntelemättömiä rahapeliverkkosivustoja, usein EU:n ulkopuolella, joita tarjotaan kuluttajille ja joihin liittyy merkittäviä riskejä, esimerkiksi petos- ja rahanpesuvaara.\nOnline-rahapeleille ovat EU:ssa ominaista erilaiset kansalliset säännöt. Jäsenvaltiot ovat velvoitettuja noudattamaan EU:n sääntöjä, mutta ne voivat kuitenkin rajoittaa tietynlaisten online-rahapelipalvelujen tarjontaa vedoten yleisen edun mukaisiin tavoitteisiin uhkapelien suhteen. Yhä useammat jäsenvaltiot pyrkivät vastaamaan alaan liittyviin haasteisiin ja tarkistavat kansallisia säännöksiään ja käytänteitään. Jäsenvaltiot eivät kuitenkaan yksittäin pysty puuttumaan riittävästi online-rahapelien nykyisiin sääntelyllisiin, yhteiskunnallisiin ja teknisiin kysymyksiin EU:ssa. Tämä on sitäkin selvempää, kun otetaan huomioon online-pelaamisen valtioiden rajat ylittävä ulottuvuus.\nKomissio esittelee tänään toimintasuunnitelman, johon sisältyy joukko seuraavien kahden vuoden aikana toteutettavia aloitteita, joilla pyritään selkiyttämään online-rahapelejä koskevaa sääntelyä ja kannustetaan jäsenvaltioita toimimaan yhteistyössä.\nSisämarkkinoista ja palveluista vastaavan komissaarin Michel Barnier’n mukaan tänään hyväksytyn toimintaohjelman tavoitteet ovat seuraavat: "Kuluttajille ja laajemminkin kaikille kansalaisille on taattava riittävä suoja, rahanpesu ja petokset on estettävä, urheilu on suojattava vedonlyöntiin liittyviltä sopupeleiltä ja kansallisten sääntöjen on oltava EU:n lainsäädännön mukaisia”.\nKomissio ei ehdota online-rahapelejä käsittelevää EU:n laajuista lainsäädäntöä. Se ehdottaa monenlaisia toimia ja suojelua koskevia yhteisiä periaatteita.\nVaikka jäsenvaltiot voivat periaatteessa vapaasti vahvistaa online-rahapelejä koskevan politiikkansa tavoitteet, online-rahapelejä koskevan EU:n politiikan onnistuminen edellyttää sen varmistamista, että kansalliset lainsäädännöt ovat EU:n toiminnasta tehdyn sopimuksen (SEUT) mukaisia. Komissio perustaa vielä tänä vuonna asiantuntijaryhmän sääntelyä koskevan kokemustenvaihdon helpottamiseksi jäsenvaltioiden välillä. Sen avulla EU:hun voidaan luoda hyvin säännelty ja aikaisempaa turvatumpi online-rahapeliala, jotta kuluttajien on helpompi pysyä poissa sääntelemättömiltä sivustoilta.\nLapsia ja muita heikommassa asemassa olevia ryhmiä on tarpeen suojata, sillä 75 prosenttia alle 17-vuotiaista EU:n kansalaisista käyttää Internetiä. Komissio kannustaa kehittämään välineitä, joilla voidaan helpommin varmistaa pelaajien ikä ja suodattaa sisältöä. Se ajaa myös vastuuntuntoisempaa mainontaa ja vanhempien tietoisuuden lisäämistä rahapeleihin liittyvistä vaaroista.\nSen lisäksi, että alaikäisiä on suojeltava online-pelaamiselta, on myös suojeltava niitä yksilöitä ja perheitä, jotka ovat jo kärsineet peliriippuvuudesta (0,5–3 prosenttia väestöstä) tai muunlaisista uhkapeleihin liittyvistä ongelmista, ja löydettävä tehokkaita keinoja hoitaa ja estää niitä. Tätä varten on ymmärrettävä paremmin ongelmien taustalla olevat syyt.\nToinen tärkeä tavoite on estää ja torjua online-rahapeleissä tapahtuvat petokset ja rahanpesu. Koska pelaaminen tapahtuu rajojen yli, yksittäiset jäsenvaltiot eivät pysty soveltamaan petostentorjuntamekanismeja tehokkaasti. Tarvitaan lähestymistapa, jossa EU, jäsenvaltiot ja toimiala yhdessä puuttuvat ongelman kaikkiin puoliin.\nYhteistyötä on tehtävä korkealla tasolla, erityisesti urheilun rehellisyyden turvaamisessa. Vedonlyöntiin liittyvät sopupelit ovat täysin urheiluun kuuluvan reilun pelin ja kilpailun vastaisia. Niiden estämiseksi komissio edistää nopeampaa tietojenvaihtoa, ilmiantomekanismeja sekä yleistä yhteistyötä kansallisella ja kansainvälisellä tasolla sidosryhmien, toimijoiden ja sääntelyviranomaisten välillä. Näin pyritään turvaamaan urheilun rehellisyys sekä kouluttamaan urheiluihmisiä ja lisäämään heidän tietoisuuttaan ongelmasta.\nKonkreettisesti komissio hyväksyy kolme jäsenvaltioille esitettävää suositusta, jotka koskevat i) yleistä kuluttajansuojaa, ii) vastuullista mainontaa rahapeleissä ja iii) vedonlyöntiin liittyvien sopupelien estämistä ja torjuntaa.\nMuilla toimenpiteillä on tarkoitus tukea muun muassa vanhempia varten kehitettyjen valvontaohjelmien vertailemista ja testaamista, rahanpesun vastaisen direktiivin soveltamisalan laajentamista ja kansainvälisen yhteistyön edistämistä sopupelien estämiseksi.\nLisäksi jäsenvaltioita kehotetaan esimerkiksi tekemään selvityksiä ja keräämään tietoa pelihimosta, edistämään oikeusviranomaisten koulutusta petos- ja rahanpesuasioissa ja perustamaan kansallisia yhteyspisteitä, joihin kootaan yhteen kaikki sopupelien torjuntaan osallistuvat toimijat.\nTausta ja seuraavat vaiheet\nTämänpäiväinen tiedonanto on jatkoa viime vuonna julkaistun vihreän kirjan yhteydessä järjestettyyn kuulemiseen (ks. IP/11/358).\nAsiantuntijaryhmän ensimmäinen kokous jäsenvaltioiden kanssa on tarkoitus järjestää joulukuussa 2012, ja vuonna 2013 komissio järjestää konferenssin sidosryhmille.\nKomissio arvioi toimintasuunnitelman täytäntöönpanoa ja edistymistä koko EU:ssa kahden vuoden kuluttua tiedonannon antamisesta.\nTästä päivästä alkaen komissio lähettää tietopyyntöjä jäsenvaltioille, joita vastaan on ollut käynnissä rikkomusmenettelyjä vuodesta 2008 lähtien, saadakseen täydellisen ja tarkan kuvan kansallisen lainsäädännön uudistusten nykytilanteesta. Tietoja pyydetään myös niiltä jäsenvaltioilta, joita vastaan on kirjattu valituksia. Komissio toivoo, että jäsenvaltioiden yhteistyö johtaa nopeasti tyydyttävään ratkaisuun ja kansalliset toimet saadaan voimassa olevan EU:n lainsäädännön mukaisiksi.\nKs. myös MEMO/12/798\nTiedonanto ja siihen liittyvä valmisteluasiakirja sekä yhteenveto vihreään kirjaan liittyneen julkisen kuulemisen vastauksista ovat saatavissa seuraavalta komission verkkosivustolta:


Ensimmäinen video julki: tältä the Crownin odotettu neljäs kausi näyttää – fanit hullaantuivat erityisesti kahdesta seikasta - TV & elokuvat - Ilta-Sanomat\nEnsimmäinen video julki: tältä the Crownin odotettu neljäs kausi näyttää – fanit hullaantuivat erityisesti kahdesta seikasta\nBrittihovin historiaan syventyvä suosikkisarja The Crown palaa Netflixiin neljännen tuotantokauden voimin marraskuussa. Uusi traileri tarjosi faneille ensisilmäyksen siitä, millaisena prinsessa Diana tulee sarjassa näyttäytymään.\nEmma Corrin nähdään prinsessa Dianan roolissa.Kuva: Stephen Cottrill\nSuoratoistopalvelu Netflix on vahvistanut, että suosikkisarja The Crownin uudet neljännen tuotantokauden jaksot ilmestyvät katsottavaksi sunnuntaina, 15. marraskuuta. Brittihovin lähihistoriaan sukeltava sarja on saavuttanut maailmanlaajuisen suosion ja fanit ovat odottaneet uusia jaksoja kuin kuuta nousevaa.\nTulevalla neljännellä tuotantokaudella sarjassa esitellään liuta uusia henkilöhahmoja, kuten prinsessa Diana sekä pääministeri Margaret Thatcher. Nyt Netflix onkin julkaissut ensimmäisen trailerin, joka tarjoaa sarjan faneille ensisilmäyksen siitä, miltä muun muassa rakastettu prinsessa sarjassa näyttää.\nVoit katsoa The Crownin neljännen kauden trailerin yllä olevasta videoikkunasta.\nTrailerin perusteella tulevalla neljännellä tuotantokaudella tullaan näkemään muun muassa prinsessa Dianan ja prinssi Charlesin häät vuodelta 1981. Jaksoissa tullaan kuvaamaan myös prinsessan ahdinkoa, jonka aiheutti jatkuva mediahuomion keskipisteenä oleminen.\nViime yönä Youtubessa julkaistu traileri on saanut faneilta riemuisan vastaanoton. Kommenteista käy ilmi, että erityisesti katsojat odottavat näkevänsä neljännellä tuotantokaudella juuri prinsessa Dianan sekä Margaret Thatcherin.\n– Diana, Thatcher, 80-luku. Tämä kausi tulee olemaan eeppinen, eräs hehkutti.\n– En malta odottaa, että Diana ja Margaret tulevat sekoittamaan pakkaa, toinen komppasi.\n– Kuningatar. Diana. Thatcher. Mitä hahmoja! En malttaisi enää odottaa, mutta pakkohan se on, jatkoi kolmas.\nPrinsessa Dianan roolissa tulevalla tuotantokaudella nähdään 24-vuotias brittinäyttelijä Emma Corrin. Hiljattain Netflix paljasti, että sarjan kahdella viimeisellä kaudella näyttelijä vaihtuu ja prinsessa Dianana tullaan näkemään palkittu australialaisnäyttelijä Elizabeth Debicki.\nThe Crown seuraa kuningatar Elisabetin ja muun Britannian kuninkaallisen perheen elämää läpi vuosikymmenten. Sarjan näyttelijät ovat vaihtuneet kausien edetessä niin, että hahmot ikääntyvät luontevasti juonen mukana. Ensimmäisillä kahdella kaudella kuningatarta näytteli Claire Foy, joka sai roolistaan valtavasti kehuja ja palkintoja. Kolmannella kaudella Foy vaihtui Olivia Colmaniin, joka näyttelee Elisabetia vielä neljännellä kaudella.\nKuningatar Elisabetina tulevilla viimeisillä kahdella kaudella näyttelee konkarinäyttelijä Imelda Staunton, joka muistetaan muun muassa roolistaan Harry Potter -elokuvissa. Kuningattaren sisaren, prinsessa Margaretin rooliin on juuri valittu Lesley Manville. Roolissa on aikaisemmin loistanut muun muassa Helena Bonham-Carter. Prinssi Philipin roolissa on sarjan varrella nähty tähän menessä Matt Smith sekä Tobias Menzies.\nBBC:n mukaan The Crown -sarjan viides ja kuudes tuotantokausi tulevat sijoittumaan 1990- ja 2000-luvuille. Alun perin vain viisikautiseksi suunniteltu sarja sai aiemmin kesällä tekijöiltään lisäaikaa, jotta juonta voitaisiin syventää. Sarjan viimeisin, kolmas tuotantokausi nähtiin Netflixissä viime syksynä.\nKuva The Crown -sarjan kolmannelta tuotantokaudelta.Kuva: Colin Hutton / Netflix;Netflix\nBrittihovista kertova The Crown -sarja alkoi ilmestyä vuonna 2016. Silloin sen uutisoitiin olevan Netflixin kaikkien aikojen kunnianhimoisin yksittäinen tv-sarjaprojekti. Yhdysvaltalainen maksupalvelu upotti brittien hovista kertovan historiallisen draamasarjan luomiseen hurjat 100 miljoonaa puntaa eli noin 117 miljoonaa euroa.\nSuositun sarjan on luonut käsikirjoittaja ja tuottaja Peter Morgan, joka tunnetaan innostuksestaan brittien kuninkaallisen perheen historiaa kohtaan. Hän käsikirjoitti myös palkitun, vuonna 2006 ilmestyneen elokuvan The Queen.


Palvelu on kirjan tilaukseen saakka maksuton. Kirjaa voi täydentää millä tahansa internet-yhteydessä olevalla tietokoneella. Kirjoja voi olla tekeillä yhtä aikaa useitakin. Lomamuistojen lisäksi voi tehdä vaikkapa suvun kronikkaa tai omaa keittokirjaa.\nKirjaan voi myös lisätä vanhoja valokuvia, piirustuksia ja kaikkea muuta, mitä voi skannata. Käytössä on 14 erilaista valmista sivupohjaa, joissa sivun tekstin, ja kuvan suhde on ennalta märitelty.\nKirjan painos voi olla yhdestä satoihin kappaleisiin, ja sitä voi tilata myöhemmin lisää. Kirja toimitetaan postitse, kerrotaan Suomen Matkatoimiston tiedotteessa.


Prime Sales – monikanavainen rekrytointikampanja | Kuulu referenssi\nMonikanavainen rekrytointikampanja – 200 työhakemusta\nTavoittaa suuri määrä ihmisiä ja innostaa heidät hakemaan työtä Prime Salesilta. Kaikki kampanjan verkkosivuliikenne ohjattiin laskeutumissivulle primesales.fi/rekry, jossa tavoitteena oli hakemuslomakkeen lähetys.\nKohderyhmää, jolle viestiä rekryviestiä verkossa jaetaan, oli vaikea määritellä, koska Prime Salesin työntekijöitä ei rajaa esimerkiksi demografia tai koulutus. Lisäksi uupui idea kampanjan visuaalisesta ilmeestä.\nKampanjan ansiosta Prime Sales sai\nKuulun toteuttaman kokonaisuuden sisältö\nKuulu toteutti kampanjat digikanaviin. Lisäksi Prime Sales hyödynsi kampanjan aineistoa mm. kohdatessaan työnhakijoita messuilla.\nkampanjan visuaalisen ilmeen ja mainostekstien suunnittelu\nmainoskuvien toteutus eri medioihin\nkampanjan laskeutumissivu verkkosivustolla\nsuunnitelman kanavista, joissa rekrymainontaa tehdään\nsuunnitelma tarvittavista mainoseuroista ja niiden jakautumisesta kanavittain\njatkuva kampanjoiden seuranta ja optimointi, jotta asiakas sai parhaan mahdollisen vasteen kampanjoinnilleen.\nmainoskampanjoiden toteutus Google Adsiin, Facebookiin ja Instagramiin\nSovittujen raamien puitteissa Kuulu teki päätöksiä viikoittaisista toimenpiteistä digikanavissa proaktiivisesti. Asiakkaalta pyydettiin vahvistus suurempiin muutoksiin.\nKampanjan tuloksena Prime Salesilla on aloittanut talven aikana useita kymmeniä uusia työntekijöitä. Kampanjointia jatkettiin vielä kesätyöteemalla ja sen myötä Primen kesätyösopimukset oli tehty valmiiksi jo maaliskuussa. Prime Sales koki saaneensa riittävän määrän hyviä työhakemuksia, jotta saatiin palkattua sopivia tekijöitä. Yhteistyö jatkuu nyt hyvin ketteränä, kun molempien osapuolten työtavat ovat tiedossa.\nKatso videolta, mitä Prime Salesin toimitusjohtaja, Joonas Puurunen, kertoo yhteistyöstä\nKiinnostuitko monikanavaisesta kampanjasta?\nHaluatko sinäkin yrityksellesi monikanavaisen kampanjan? Ota yhteyttä ja katsotaan yhdessä, miten voisimme auttaa.


Terijoen hautausmaat. Jaakko Mäkelä - PDF\nDownload "Terijoen hautausmaat. Jaakko Mäkelä"\nJuha-Pekka Aarne Majanlahti\n1 Terijoen hautausmaat Jaakko Mäkelä\n2 Terijoen hautausmaat Perustettu Nykyinen käyttö Muistomerkki Vanha hautausmaa 1905 metsittynyt 2002 Kuokkalan hautausmaa 1912 hautausmaana 2005 Uusi hautausmaa 1928 hautausmaana 1998 Sotilashautausmaa kirkkopuisto 1993 Ortodoksiset hautausmaat Uuden hautausmaan vieressä Kellomäen hautausmaa 1880? hautausmaana hautausmaana 2\n3 Kirkkopuiston sotilashautausmaa Jatkosodan aika perustettiin sotilashautausmaa luterilaisen kirkon pohjoispuolelle. Se vihittiin 1944 ja sinne haudattiin 75 terijokelaista sankarivainajaa. Sodan jälkeen puiset ristit poistettiin ja paikalle rakennettiin puisto. 3\n5 Mahdollisuutta muistomerkin saamiseksi sotilashautausmaalle tiedusteltiin - Säätiön edustajien ja Zelenogorskin kaupungin edustajien tapaamisissa Terijoella ja - Zelenogorskin kaupunginjohtajan vieraillessa Järvenpäässä. Muistomerkki Rantakivi toteutui Neuvottelut Zelenogorskin kaupungin johdon kanssa hoiti Esko Toiviainen. Muistomerkin suunnittelivat Esko Toiviainen ja Sakari Nironen. 5\n6 Muistomerkin rakensivat Esko Toiviainen, Olli Torkkeli, Toivo Pulla ja Jouko Ikonen. Muistomerkin rahoitti Terijoki-Seura, opetusministeriö ja Teri-Säätiö. Muistomerkki paljastettiin Paljastuspuheen piti Esko Toiviainen. Zelenogorskin paikallishallinnon puolesta puhui Marina Saharnova. Zelenogorskin luterilaisen seurakunnan kanssa on sovittu hautamuistomerkkien hoidosta. Kaupunki on hoitanut kukat muistomerkin ympäristössä. 6\n9 Kuva a 9\n11 Kuva b Oikean reunan henkilö pois 11\n12 Uusi hautausmaa, kalastajien muistomerkki ja muistolehto Uusi hautausmaa vihittiin käyttöön Uusi hautausmaa sijaitsee Kivennavan tien läheisyydessä tien itäpuolella. Se rajoittuu pohjoissivultaan ortodoksiseen hautausmaahan, joka on peräisin 1800-luvulta. Nykyisännät ottivat hautausmaan käyttöön, suomalaiset hautakivet poistettiin. 12\n13 1936 hukkui 5 kalastajaa syysmyrskyssä pystytettiin heille muistokivi uudelle hautausmaalle. Muistokivi säilyi pääosin sodan aikana. Sodan jälkeen kiveä huolsivat esim. Marjut ja Olli Torkkeli sekä Marja Felt ja Toini Koskela ja -80 luvuilla kivestä tuli muistohartauksien paikka. 13\n15 Kuva c 15\n16 Kuva d 16\n17 Kuva e 17\n18 Kuva f 18\n19 1996 löytyi tietyömaalta Terijoen keskustasta suomalaisia hautakiviä. Hautakiviä oli käytetty kadun reunakivinä. Kivet otti talteen Zelenogorskin tiemestari. Kiviä säilyteltiin eri paikoissa. Keväällä 1998 Zelenogorskin kaupunginhallituksen vieraillessa Järvenpäässä luovutettiin asiakirjat, jotka todistivat, että uudelle hautausmaalle saatiin rakentaa löytyneistä hautakivistä muistolehto. 19\n20 Rakentamisen toteutti Olli Torkkeli, Esko Toiviainen, Toivo Pulla ja ryhmä Zelenogorskin luterilaisen seurakunnan jäseniä. Työn rahoitti Terijoki-Seura, opetusministeriö ja Teri-Säätiö. Muistolehto siunattiin Paikallishallinto sekä luterilainen ja ortodoksinen seurakunta olivat mukana siunaustilaisuudessa. 20\n23 Vanha hautausmaa Perustettu 1905 Ruostesuon mäelle Kivennavan tien varteen, koko 100 x 100 m. Terijoen ensimmäisen kirkkoherran Toivo Brummerin hauta pääkäytävän päässä. Vanhojen terijokelaissukujen sukuhautoja. Hautausmaa tuhoutui Talvisodan ensimmäisten päivien aikana ja metsittyi. 23\n24 2002 pystytettiin muistomerkki ja hautausmaan portinpylväät. Muistomerkin suunnitteli Esko Toiviainen ja rakennutti venäläisellä kiviveistämöllä. Rakennustyön toteutti Olli Torkkeli, Esko Toiviainen ja Toivo Pulla. Työn rahoitti Terijoki-Seura, opetusministeriö ja Teri-Säätiö. 24\n28 Kuokkalan Tulokkaan hautausmaa vihittiin Kuokkalan hautausmaa Tulokkaan kylässä. Viimeiset vainajat haudattiin muutama päivä ennen sodan syttymistä. Suomalainen hautausmaa on tuhoutunut. Käytetään nykyisäntien hautausmaana. Vain harvoja suomalaisaikaisia kiviä löytyi. 28\n29 Muistomerkin toteutti Olli Torkkeli Kuokkalalaisen kiviveistämön kanssa Muistomerkki vihittiin kesällä Paljastustilaisuudessa oli mukana Systerbäckin, Zelenogorskin ja Repinon kaupungin johtoa. 29\n32 Ortodoksiset hautausmaat Uuden hautausmaan pohjoispuolella oleva hautausmaa lienee otettu käyttöön 1880-luvulla. Hautausmaa on käytössä hautausmaana. Hautausmaalla on Mihail Herzensteinin hauta ja muistomerkki. 32\n35 Kellomäellä Haukijärven tien varrella oleva hautausmaa otettu käyttöön 1900-luvun alussa. 1960, -70, -80 luvuilla on hautausmaalle haudattu lukuisia venäläisiä tiedemiehiä ja taiteilijoita. Akateemikkoja toista kymmentä. Kuuluisin Anna Ahmatova. 35\nAKAAN HAUTAUSMAAINVENTOINTI 2016\nAKAAN HAUTAUSMAAINVENTOINTI 2016 1.JOHDANTO Akaan kaupunki koostuu kolmesta keskuksesta, Toijalasta, Viialasta ja Kylmäkoskesta. Nykyinen Akaan kaupunki sai alkunsa vuonna 2007, kun Toijalan kaupunki ja\nHE 142/1999 vp Hallituksen esitys Eduskunnalle laiksi eräiden kimollisten kiinteistöjen luovuttamisesta Suomen evankelis-luterilaiselle kirkolle, Suomen ortodoksiselle kirkkokunnalle sekä näiden seurakunnille\nJÄRVENPÄÄN HAUTAUSMAA VUODESTA 1957 Hautausmaa on kuvaus vireästä paikkakunnasta. Kirjailija Jarkko Laineen ajatus nousee mieleen, kun kulkee Järvenpään hautausmaalla. Nuoren paikkakunnan hautausmaa ilmentää


6.1.2018 Kuusamossa vastassa RaLePa ja PaKa\nKuusamoon lähdemme isommalla porukalla, onhan tiedossa kolmen joukkueen miniturnaus. Mukana siis: Aliisa K, Julia, Jonna, Sara, Heini, Reetta, Krista, Emma, Nene, Helmi, Janette ja Annika.\nAlisa L pelaaminen lienee vielä epävarmaa pienestä loukkaantumisesta johtuen.\nPaka kohdattiin viimeksi urkalla. Silloin venyi peli viisieräiseksi. Liiga-Pölkky tiedetään kivikovana kotipelivastuksena. Saakohan kakkosen tytötkin hurmoksen kotiluolassaan päälle?\nRaahen edustusjoukkueen kovat tytöt kohdataan ensimmäistä kertaa tälle kaudelle. Raahe on WoVo2:n tavoin hävinnyt ainoastaan OnmKylle. Mehän wovolaiset uskommekin, että keskinäisessä pelissä lauantaina tulee RaLePalle se kauden toinen tappio :D\nWoVo2 - Ralepa 1-3 (14-25,22-25,25-21,19-25)\nPaka - WoVo2 0-3 (9-25,14-25,17-25)\nKuusamossa käytiin ja 3 pistettä tuli.\nKuusamoon lähdettiin katsomaan 2-sarjan kärkisijojen kohtaloa alkulohkon osalta. Ennen pelejä Ralepa oli kakkosena, Wovo kolmosena ja Paka viidentenä.\nRaahe ja Kuusamo pelasivat ensin oman pelinsä pois ja se päättyi Raahelle 3-1.\nWovo-Ralepa peli lähti Raahen viedessä peliä. Oma peli oli vielä hakusessa, koska yhteisiä treenejä oli takana tasan yksi uudella seitsikolla. Vahvistuksina olimme siis joukkueeseen saaneet Annikan ja Heinin liigaringistä.\nPeliä ei saatu käyntiin ensimmäisessä erässä millään ja Raahe ei helpottanut sitä omalla hyvällä syötöllään. Toiseen erään alku näytti samalta mutta erän lopussa peli alkoi jo löytää uomiaan ja toisten katselu unohtui pikku hiljaa kentältä.\nErä kuitenkin vielä Raaheen ja kohti kolmatta erää. Nyt alettiin löytämään jo pelin juontakin ja saatiin kaikki paikat pikkuhiljaa mukaan hyökkäyksiin. Torjuntakin alkoi löytämään yhteistä säveltä ja erä näyttikin jo peliltä meidän osalta myös.\nTiukkojen vaiheiden jälkeen erä meille ja lähdettiin kohti 4 erää. Peli ja erä kääntyivät kuitenkin Raahen eduksi ja pisteet matkasivat rannikolle hyvästä yrityksestä huolimatta. Hiukan jäi hampaankoloon joukkueen yhteisen ajan puute ennen kohtaamista mutta jääpähän jotain hampaankoloon, kun Raaheen matkataan. Raahen syöttö ja kenttäpelille täytyy antaa tunnustusta tästä pelistä ja onnittelut sarjapisteistä. 2 liigakokemusta omaavan pelaajan mukaan ottaminen täysillä peliin vaatii vielä hiomista, että yhteinen sävel löytyy muun joukkueen kanssa mutta hyvä peli koko porukalta, kun peli saatiin käyntiin.\nPaka-Wovo pelistä odotettiin myös tiukahkoa. Edellinen kohtaaminen päättyi 3-2 meille ja tästä olikin hyvä lähteä kokeneempana uutta ryhmitystä testaamaan. Ensimmäinen ja toinen erä näyttivät jo, että peli alkaa löytymään ihan eri tavalla, kun saadaan yhteistä aikaa alle. erät selvästi Wovolle tyylikkäällä pelillä ja pahalla syötöllä. Kolmannessa erässä Paka pysyi mukana erän puoleen väliin asti mutta sitten kiristettiin ruuvia ja alettiin hyökkäämään taas rohkeasti. Syöttö palautettiin omalle tasolle ja erä hoidettiin lopulta selvähköllä erolla kotiin. 3 pistettä ja sarjan kolmas sija alkaa häämöttää varmana. Toista sijaa vielä tavoitellaan mutta pientä apua tarvitaan jo muilta joukkueilta Raahea vastaan.


SAMI HILVO: RVA S 2/2\nRVA S 2/2\nIstuudumme alas ja syömme kevyesti ja kalliisti. Nautimme parasta, sillä haluan juhlistaa hetkeä. Minun täytyy myöntää ihailevani sen... itsehillintää. Mikään siinä... ei paljasta tilanteen kummallisuutta. Ei malttamaton jalkojen siirtely, ei nykivä silmäkulma, ei liian nopeasti nielaistut suupalat. Se... on täysin elementissään, täysin huoleton, aivan kuin mikään ei uhkaisi. En minä, ei ovella päivystävä alaiseni, ei kukaan. Ja siinä se... on oikeassa: kukaan ulkopuolinen ei sitä... uhannutkaan. Sitä... uhkasi hänen oma itsensä, oma sielunsa, ahneutensa ja ylettömyytensä. Varkaan sielu.\nIlta sujuu kuin tanssi, täysin koreografian mukaan. Juuri oikealla hetkellä, pöytäpinnan ollessa siivottu mahdollisista esteistä, nostan salkun esiin ja avaan sen.\nOlen hieman hämmentynyt salkun sisällöstä. Haluatko - rakkaani - tietää päivän kurssisi? Ihmettelen sitä rahamäärää, joka noin tyynesti lepäsi edessäni ja jonka kohta veisi minulta pois varas. Ihmettelen omaa tyyneyttäni. Olenko tyhmä? Yhdellä kymmenyksellä saisin sen... pois. En vain tästä sisäisestä kehästä, tästä valtakunnasta, vaan koko maailmasta. Lopullisesti pois harhautuneiden joukosta!\nKäännän salkun sitä... kohti. Salkku liukuu kuin itsestään, varkaan himon vetämänä, aivan hänen silmiensä alle. Odotan sen... sulkevan salkun, ottavan sen, nousevan ylös ja sanaakaan sanomatta kääntyvän kohti ovea. Astuvan autoon ja katoavan.\nSe... nousee ylös tuolistaan lautasliinaansa pidellen. Pyyhkii vielä kerran suunsa ympärystän, laskee lautasliinan salkun viereen pöydälle, kääntyy kohti ovea, nousee selkä suorana ne pari askelmaa uloskäynnille ja poistuu maailmastani, johon nousee yhtäkkiä usva, joka peittää alleen kaikki kulmat ja särmät, kristallien heleyden ja hopeain säihkeen, kiillotetun tammen tumman hohteen ja kynttilät. Kaiken.\nLähettänyt Sami Hilvo klo 12.16


Musiikkia kerrakseen - Digitoday - Ilta-Sanomat\nSingStar Abba löytyy monesta paketista jouluna.\nJulkaistu: 16.12.2008 13:23\nSuomen myydyimpien pelien lista on eri lajityyppien suhteen tylsää luettavaa. Karaoke vei kaksi kärkisijaa ja lisäksi listalla on edelleen kaksi kitaranrämpytyspeliä.\nSingStar Abba piti nipin napin asemansa Suomen myyntiykkösenä virallisella Figma-listallahttp://www.figma.fi/lista.htm. Suomi-versio laittoi kyllä hanakasti kampoihin. – Pelilistalla ruotsalaiset vetivät sadasosataistelun erittäin tiukasti lahden toiselle puolelle, vaikka salibandyssa voitto tulikin jatkoajalla Suomeen, Figman toiminnanjohtaja Riku Olkkonen kommentoi tiedotteessa. Syksyn uutuus Guitar Hero World Tour sijalla kuusi ja viimejouluinen Guitar Hero III: Legends Of Rock sijalla kymmenen täydentävät musiikkipainotteisen listan. – Musiikkipelejä on ollut jo vuosia markkinoilla, mutta kulunut vuosi on selvästi räjäyttänyt pankin. Pelikauppa kasvaa myös kokonaisuutena kohti uutta ennätystään. Vuoden viimeinen neljännes on noin 40 prosenttia edellä viime vuotta, Olkkonen jatkaa. Musiikin ohella listalla on EA:n NHL-lätkää sijalla kolme, perässään listalle pc:n avulla palannut kaahailu Grand Theft Auto IV. Viidentenä on Crash Bandicoot: Mind Over Mutant. Kahden Guitar Heron väliin mahtuvat Need For Speed Undercover sijalle seitsemän, Wii Fit sijalle kahdeksan ja Call of Duty: World at War sijalle yhdeksän.


Tulosohjaus Suomen kehitysyhteistyössä -yleisohje - Ulkoministeriö: Palvelut ja tuet:\nTulosohjaus Suomen kehitysyhteistyössä\nTämän englanninkielisen yleisohjeen tavoitteena on tukea Suomen kehitysyhteistyön tulosohjausta. Ulkoministeriö on erityisesti vuodesta 2013 lähtien vahvistanut tulosohjauskäytäntöjä kehitysyhteistyöhallinnossaan. Kehitysyhteistyön tuloksellisuuden ja vaikuttavuuden parantaminen on Suomen hallituksen keskeisiä kehityspoliittisia tavoitteita.\nYleisohje käsittelee kehitysyhteistyön tulosohjauksen keskeisiä käsitteitä, periaatteita ja tavoitteita. Se esittelee myös kehitysyhteistyön käytännön toimeenpanoon kuuluvia tärkeitä tulosohjaustyökaluja: hankkeiden tulosmatriiseja ja riskien hallintaa.\nYleisohje on lyhyt ja tiivis johdatus kehitysyhteistyön tulosohjaukseen. Ohjeen sisältö integroidaan vuoden 2015 aikana Suomen kehitysyhteistyön käsikirjoihin, kuten kahdenväliseen hankehallinnon oppaaseen.\nResults Based Management (RBM) in Finland’s Development Cooperation (PDF, 24 sivua, 1,063 Mt)


Aimo Vuorinen | Näytelmät\nMuut ammatit: Graafikko, pakinoitsija.\nSuomen Näytelmäkirjailijaliiton kunniajäsen Aimo Vuorinen tunnetaan näytelmäkirjailijana parhaiten komediastaan Votkaturistit (1976).\n”Minullahan oli siinä pirun hieno, ihan klassisen komedian lähtökohta. Minä ajattelin, että millainen olisi tilanne, missä törmää suomalaisten ja neukkujen ennakkoluulot. Jokaisella Venäjän matkalla oli sama lössi, vaikka ne oli eri ihmisiä. Siellä oli aina kommunisti ja joku hirvee porvari, joka muistutti, että kun perunat on lopussa niin tehdään punajuurista keittoo, ja kännääjä, ja miehiä kyttäävät naiset…” (1)\nVotkaturisteista tuli äärettömän suosittu, sillä Vuorinen kirjoitti näytelmänsä juuri oikeaan aikaan. 1970-luvun puolivälissä Suomessa kukoistivat sekä taistolaispolitiikka, suomettuminen että pohjoismainen hyvinvointiyhteiskunta. Suomen kansainvälinen asema kohentui, ja samalla pidettiin yllä hyviä suhteita Neuvostoliittoon. Pinnan alla ennakkoluulot kuitenkin kukkivat – niin suomalaisten kuin venäläistenkin mielissä.\n”Votkaturistit tuli pahimpaan taistolaisaikaan. Ne ei voineet missään olla esittämättä sitä, koska sillä oli niin valtava yleisöpohja ja toisaalta niitten piti riistää siltä merkitys, haukkua vaikka huorinteoksi kirjallisuuden nimissä. Täällä Lappeenrannassakin yks kaveri tuli kadulla vastaan ja sanoi, että kuule, heidän on kyllä raportoitava tästä Moskovaan.” (1)\nVotkaturistien lisäksi Vuoriselle merkittäviä töitä ovat myös viisi 1980-luvulla syntynyttä näytelmää.\n”Vanhan miehen hyvästijättö, teemaltaan hyvin henkilökohtainen, kirjailijan isän kokemuksiin perustuva; Vierailu, hyvinvointi-Suomeen ja sen ongelmiin paneutuva ihmissuhdesatiiri; Runoilija käy kaupungissa, joka kertoo Eino Leinon pistäytymisestä entisessä koulukaupungissaan, kahden miehen kohtaamisesta ja kohtaloitten vertailusta; Maisteri, joka kertoo poikkeusihmisen tarinan, ja Veteraani, monologi, sodannähneen sukupolven tilitystä.\nAimo Vuorinen luonnehtii teoksiaan suomalaisen elämänmuodon kuvauksiksi, joissa tarkastelukulmana on usein joku niin sanottu rajatila-ihminen.\n'Olen aina luottanut komiikan mahdollisuuksiin todella tärkeiden asioiden ilmentäjänä', Vuorinen sanoo." (2)\n1) Munnukka, Antti: Aimo Vuorinen ui leuka veden pinnalla. Etelä-Saimaa 26.9.2004\n2) Lahikainen, Kaisu: Vuorinen, Aimo. Lappeenrannan maakuntakirjaston internetsivusto, Carelica-kirjailijat\nPääsiäinen on peruutettu kirjailija 1996 Komedia Suomi\nVibraattori kirjailija 1982 Musiikkinäytelmä Suomi\nKultainen häkki kirjailija 1988 Draama Suomi\nRunoilija käy kaupungissa kirjailija 1988 Draama Suomi\nVotkaturistit kirjailija 2009 Komedia, Musiikkinäytelmä Suomi\nVeteraani kirjailija 1992 Monologi Suomi\nVotkaturistit kirjailija 1976 Komedia Suomi\nMaisteri kirjailija 1989 Komedia Suomi\nVierailu kirjailija 1986 Draama Suomi\nHirvikeikka kirjailija 1983 Komedia Suomi\nVanhan miehen hyvästijättö kirjailija 1984 Draama Suomi\nMiesten koulu kirjailija 1980 Komedia Suomi\nPoikani venäläinen vaimo kirjailija 1991 Komedia Suomi\nThalian temppeli kirjailija 1981 Draama Suomi\nTämä ihmisten kaupunki kirjailija 1993 Draama Suomi


Vapaasukeltaminen on ihmeellistä | Relaa.com\nEtusivuKeskustelutArtikkelit ja blogikirjoituksetVapaasukeltaminen on ihmeellistä\nTässä siitä muutama esimerkki.\nKaikilla nisäkkäillä on sukellusrefleksi. Sen sanotaan olevan jäänne ajalta, jolloin nisäkkäät asuivat vielä merissä. Merinisäkkäillä kuten valailla, sukellusrefleksi on voimakkaampi, mutta toimii aivan samalla tavalla kuin ihmisellä. Kun ihminen pidättää hengitystään, kasvojen ollessa vedessä, sukellusrefleksi käynnistyy. Sukellusrefleksin aikana syke laskee. Verenkierto keskittyy keskivartalon alueelle sisäelimille sekä aivoihin turvaten tärkeimpien elinten hapensaannin. Vastaavasti raajoissa verenkierto heikkenee. Perna kutistuu ja vereen vapautuu lisää punasoluja. Kun sukellan, en osaa tietoisesti supistaa pernaani, enkä säädellä verenkiertoani.\nHengitysrefleksin käynnistämät palleanykäykset tai paineen vaikutus vahvistaa sukellusrefleksiä. Muistaisin joskus lukeneeni eräästä vapaasukeltajasta, jolla sadan metrin syvyydessä mitattiin sydämen lyövän vain seitsemän kertaa minuutissa. En tiedä onko tämä totta. Pitääkin tarkastaa. Se on aika vähän ja siinä saattaa olla mukana pientä liioittelua. Kun sukellan, tieto asiasta ei auta minua laskemaan sykettäni.\nMinun pernani on 11,5 cm pitkä. Kolmen minuutin hengenpidätyksen aikana, se kutistuu noin kuuden senttimetrin kokoiseksi. Tämä tieto ei ole koskaan merkinnyt minulle juuri mitään. En tiedä kuinka leveä minun pernani on, mutta tuskinpa siitäkään tiedosta olisi kovinkaan paljoa apua sukellukseni aikana.\nKahden minuutin välein toistetun, viiden eri mittaustuloksen, sormenpäästäni mitattujen hemoglobiiniarvojeni tulokset vaihtelivat kymmenen minuutin aikana 148 – 169. Mittausten välillä pidätin hengitystäni ensin paikoillani jolloin arvo lähti laskemaan, tämän jälkeen liikkeessä, jolloin arvo lähti nousuun. Muistan hyvin, että se tuntui pahalta, vaikealta, enkä pystynyt tekemään alunperin sovittuja hengenpidätysaikoja, mutta tiedosta ei varsinaisesti ole ollut minulle koskaan mitään hyötyä.\nKun täytän keuhkoni täyteen normaalilla sisäänhengityksellä, keuhkojeni tilavuudeksi on mitattu 5,2 litraa. Kun pakkaan keuhkoihin mahdollisimman paljon ilmaa, keuhkotilavuudeksi on mitattu 7,7 litraa. Mitä enemmän ilmaa, varmasti mahdollista sukeltaa pidemmälle. Sen minä kyllä ymmärrän. Valaat ja hylkeet puhaltavat keuhkot tyhjiksi ennen sukellusta. Niillä on lihaksissa enemmän myoglobiinia kuin minulla. En tiedä paljonko sitä minulla on.\nKun sukellan syvyyttä, keuhkoissani oleva 5,2 litraa ilmaa, on puristunut kymmenessä metrissä paineen vaikutuksesta kasaan niin, että sitä on jäljellä enää 2,6 litraa. Kahdessakymmenessä metrissä sitä on jäljellä 1,3 litraa. Kolmessakymmenessä metrissä 6,5 desilitraa. Neljässäkymmenessä metrissä 3,25 desilitraa ja viidessäkymmenessä metrissä 1,625 desilitraa. Tästä ilmamäärästä pitäisi vielä saada ilmaa suuhun, jotta sillä voisi tasata paineet korvissa sekä muissa ilmatiloissa kuten poskionteloissa. Kun pinnalla puhaltaa keuhkot normaalisti niin tyhjiksi kuin vain saa, keuhkoissa on ilmaa vielä 1,5 litraa. Tämä tieto, ei ole auttanut minua tasaamaan paineita syvyyssukelluksen aikana. Luulen vaikutuksen olleen enemmänkin päinvastainen.\nAinoa asia, joka on auttanut minua koskaan sukeltamaan kauemmin, pidemmälle tai syvemmälle on hyvin yksinkertainen. Kun pääsen pisteeseen, jossa tekee mieli lopettaa, pysähdyn ja yritän saada jotain tolkkua siitä, miltä minusta todella tuntuu. Ja missä se tuntuu.\nSe on vaikeaa. Joskus se on todella vaikeaa. Mutta onnistuessaan aivan mahtavaa.\nJotta voisin tietää miltä tuntuu, niin sukelluksen alussa kuin lopussakin, ja vielä todella keskittyä siihen, en voi samaan aikaan ajatella yhtään mitään muuta. Se on asian vaikein kohta. On keskityttävä vain yhteen asiaan. Kun mieleeni tulee jotain muuta, ja ainahan sinne pulpsahtelee ajatuksia vähän sieltä ja täältä, ajatuksen aihe on huomioitava tarkasti, jonka jälkeen voin pyyhkäistä sen mielestäni pois ilman, että se heti palaa takaisin häiritsemään keskittymistäni. Jos ajatukseni kuitenkin palaavat samaan aiheeseen uudelleen ja uudelleen, kuten ne tietenkin usein myös tekevät, tiedän juuri tämän asian tarvitsevan ihan oikeaakin pohdintaa. Huomioin asian, päätän varata sille kalenterista aikaa ja jatkan sukeltamista. Jos unodan kalenterivarauksen tehdä ja asiaa pohtia parhaani mukaa, asia odottaa minua kyllä seuraavissa treeneissä. Mielestäni maailman paras ja luotettavin tapa laittaa asiat tärkeysjärjestykseen. – Kätevää, vai mitä?\nTänään olin päättänyt ottaa selvää, miltä jännittäminen ihan oikeasti tuntuu. Mielenkiintoinen suunnitelma, paitsi, että juuri tänään ei jännitä. Se siitä tutkiskelusta sitten tältä erää. No, onneksi aivan varmasti voin palata siihen joskus myöhemmin.\nLupaan koko maajoukkueelle pitää opettavaisen kurssin kaikille sellaisille henkilöille, joiden elämä tuntuu tasaisen harmaalta, eikä mikään tunnu miltään. Muutama hyvä vinkki löytyisi todella helposti jaettavaksi. En saa kurssille yhtään ilmoittaunutta. Ei kovinkaan yllättävää. Kohderyhmä on täysin väärä. Täällä kenelläkään ei tietenkään ole sellaista ongelmaa.\nPäivän sukelluksen suhteen kaikki menee hyvin. Tai mikään ei ainakaan mene huonosti. Ei ole kylmä. Ei ole kuuma. Ei jännitä. Syke on alhaalla. En ole myöhässä aikataulusta. Varusteet ovat siellä missä pitääkin. Nilkka on tukevasti teipattu, eikä siihen edes satu. Sääreen sattuu, mutta se tunne on jo niin tuttu ja monesti läpikäyty, ettei sitä oikein voi kutsua enää kivuksi. Räpylä menee jalkaan ilman ongelmia. Kaulapaino ei irtoa ja nenäklipsikin on hyvin. Pakkaan ilmaa yhden kerran enemmän kuin olin ajatellut, mutta sekin on juuri sopivasti. Potkin, liu'un, käännyn ja sen sellaista. En mieti jäljellä olevaa, enkä jo sukellettua matkaa. En mieti sukellusrefleksin käynnistymistä. Keskityn potkuihin ja teen ne kuten hyvältä tuntuu. Keskityn hetkeen, jolloin pitäisi nousta ylös. Keskityn siihen miltä tuntuu. Yhtäkkiä en ole varma voinko jatkaa. Sitten olenkin jo pinnassa. Miksi? Vedän keuhkoihin happea, ja samalla tiedän, että olisin hyvin voinut vielä jatkaa. Ainakin metrin. Olo on todella hyvä. Teen pintaprotokollan, odotan valkoisen kortin tuomarilta. Minuutti kestää minuutin.\nTulin pintaan liian aikaisin, enkä oikein tiedä miksi. Parempi niin, kuin vähän liian myöhään. 182 metriä, hyväksytty suoritus. Miksi tulin ylös? Varmasti minulla oli siihen joku hyvä syy tai sitten ei ehkä ollut, mutta päätän antaa asian tällä kertaa ihan vain olla.\nOlin taas sijalla seitsemän. Molemmissa pituuslajeissa tasaisen varma tulos. Vahvistaa näkemystäni siitä, että taidan olla maailman seitsemänneksi paras pituussukeltaja. Urheilijan ammattitauti: En vieläkään ole ihan varma, onko se tarpeeksi hyvin. Jos haluaisin olla parempi, minun pitäisi harjoitella enemmän. Jos haluaisin olla parempi, minun pitäisi jättää tekemättä jotain muuta. Aargh. Ja minulla kun on niin monta muutakin juttua, joita haluaisin tehdä, enkä löydä niillekään tarpeeksi aikaa. Annan asian tällä kertaa olla, ja päätän palata siihen joskus myöhemmin. Menen tekemään jotain kivaa.\nOlenkohan myös maailman seitsemänneksi paras laittamaan asiat oikeaan tärkeysjärjestykseen? Naurahdan ääneen ajatukselle, vaikka olenkin yksin.\nSuomen joukkueen fiiliksiä ja päivän muita tapahtumia voit seurata osoitteesta: vapaasukellusmmkisat.blogspot.fi\nLisää kuvia ja päivityksiä dokumenttiprojektimme tiimoilta löytyy osoitteista: blog.elinamanninen.com ja elinaandjohanna.com


Kun saarelta lähtee mihin tahansa muualle, varsinkin isoon kaupunkiin, tuntee itsensä väistämättä suhteellisen nukkavieruksi. Sitä miettii aina onko pakko laittaa kengät? Entä pitkät housut? Kotona ihan mukiinmenevät hieman reikäiset ja lievästi nuhjuiset vaatteet alkavat näyttää ihan hirveiltä ja väistämättä alkaa miettiä kuinka paljon sitä haiseekaan kostealta kellarilta.\nManila on valtava kaupunki ja tietysti siellä on hyvin erilaisia todellisuuksia. Koska meillä on oli tapaaminen Makatissa, Manilan Manhattanilla, otimme sieltä myös hotellin, sillä Manilan liikenne on hullua, ja lyhyetkin matkat saattavat kestää tunteja. Eli jos haluaa minimoida taksissa, tai Grabissa - paikallisessa Uberissa- istumisen, kannattaa hieman suunnitella reittejään etukäteen. Ja koska lyhyt työreissu oli myös pieni mahdollisuus lomailla hetki kahden kesken, päätimme satsata hotelliin vähän enemmän.\nMuuten hyvä, hotelli oli tosi miellyttävä, mutta trendikkään hotellin aulassa seisoessaan, tiedostaa vielä paremmin reiät paidassa ja pinttyneet liat varpaissa. Vielä kotona tuntui siltä että otti mukaan parhaimmat ”city-vaatteensa”.\nMeillä oli tapaaminen Greenbelt Mallissa, joka on hieman tasokkaampi ostari. Siellä tuli taas mietiskeltyä tuloeroja. Kuinka varakkaiden manilalaisten elämä eroaa vaikkapa saaremme tavallisten ihmisten elämästä. Ja koska Siargao on nyt kovasti pääkaupunkilaisten suosiossa, nämä kaksi maailmaa törmäävät jatkuvasti. Voi hyvin kuvitella, miten Greenbeltissa shoppaillaan tavallisen Siargaolaisen useamman kuukausipalkan edestä trendikkäitä lomavaatteita seuraavalle Siargaon lomalle. Tämä on suuri muutos saarella niistä ajoista kun sinne eksyimme itse. Silloin ihmisten lomapukeutuminen oli suhteellisen maltillista, tai sillä ei tuntunut olevan mitään merkitystä. Mihin tahansa mentiin samoissa board shortseissa ja t-paidassa. Nykyään näitä päivän asuja on selkästi mietitty paljon…ja itse tuntee joskus olonsa todella alipukeutuneeksi tietyissä ravintoloissa.\nJoka tapauksessa nautimme siis täysin siemauksin hotellin puhtaista lakanoista, loistavasta suihkusta, onsenista ja uima-altaasta ja sekä kattoterassin cocktail-baarista. Ja tietysti hyvästä wifistä, jolla pystyi katsomaan monta jaksoa Pieneläinsairaalaa Yle Areenasta. Ja oli ihanaa olla turvallisin mielin reissussa. Managerimme Khristina nimittäin oli koirahoitajana poikaystävänsä kanssa ja raportoi säännollisin väliajoin haukkujen liikkeistä!\nManilla by evening


3 syytä: Ystävistä apu painonpudotukseen - MTVuutiset.fi\n3 syytä: Ystävistä apu painonpudotukseen\nYstävistä saat apua painonhallintaan. Shutterstock\nJulkaistu 10.08.2014 09:25\nEtenkin kesäisin laihduttaminen tuntuu erityisen haastavalta, mutta onneksi ystävien ansiosta painonhallitseminen on entistä helpompaa.\nItsensä kannattaa ympäröidä iloisilla ihmisillä. Katso kuinka ystäväsi voivat auttaa sinua pudottamaan painoa.\nHe vaikuttavat ruokailutottumuksiisi\nViime vuonna julkaistussa tutkimuksessa kerrottiin, että ystävät vaikuttavat yllättävän paljon omiin ruokatottumuksiin. Jos olet menossa lounaalle tai illalliselle, niin ota mukaasi terveellistä ruokavaliota noudattava ystäväsi, sillä silloin myös sinä syöt paljon todennäköisemmin terveellisesti. Tutkimuksesta nimittäin selvisi, että tilaamme usein samankaltaisia ruokia kuin meitä ympäröivät ihmiset.\nHe motivoivat sinua syömään hyvin\nYstäväpiirisi vaikuttaa annoskokoihin myös ollessasi yksin. Journal of the Academy of Nutrition and Dietetics -lehdessä julkaistun tutkimuksen mukaan ystäviemme mielipiteet vaikuttavat meihin alitajuisesti, vaikka olisimmekin yksin. Haluamme syödä terveellisemmin, jos ystävämme syövät niin.\nYstävät alentavat painoindeksiä\nThe American Journal of Epidemiology -lehdessä julkaistun tutkimuksen mukaan iloiset ystävät voivat alentaa ihmisen painoindeksiä. Iloiset ihmiset nimittäin tukevat sinua ja tällöin haet harvemmin lohtua esimerkiksi ruoasta.


Eläinlääkäri Lappeenranta | Yle Tuoreimmat Uutiset\nEläinlääkäri Lappeenranta | Hsl Uutiset – Tämä työpaikka, Eläinlääkäri, on ilmoitettu TE-palvelut-palvelussa 04.02.2020 ja sen on julkaissut Lappeenrannan kaupunki. Kyseessä on kokoaikatyö, yli 12 kuukautta. Ilmoituksen hakuaika umpeutuu 21.02.2020. Työpaikka sijaitsee kunnassa Lappeenranta. Saimaan Eläinklinikka sijaitsee kunnassa Lappeenranta, alueella Lauritsala.\nTämä työpaikka, Eläinlääkäri, on ilmoitettu TE-palvelut-palvelussa 04.02.2020 ja sen on julkaissut Lappeenrannan kaupunki. Kyseessä on kokoaikatyö, yli 12 kuukautta. Ilmoituksen hakuaika umpeutuu 21.02.2020. Työpaikka sijaitsee kunnassa Lappeenranta. Saimaan Eläinklinikka sijaitsee kunnassa Lappeenranta, alueella Lauritsala.\neläinlääkäri Standertskjöldinkatu 1 , 53200 Lappeenranta Rate, review and share your experiences at Eläinklinikka Fokus, Maijanen Sari Tiina Tuulikki, Eläinklinikka Loime, Eläinlääkäri. Katso Finder.fi:stä elinkeinonharjoittajan Eläinlääkäri Kirsti Hallamaa (1207693-4) yritystiedot, päättäjät, työntekijämäärä ja taloustiedot, kuten liikevaihto ja tulos.\nEläinlääkäri Lappeenranta. 20 maaliskuun, 2020 kirjoittaja admin. Nikkarit Kymin Nikkarit oli vähällä perua koko juhlanäyttelynsä koronan takia: Tallinmonttuun odotettiin vilkasta kävijämäärää, mutta. Eksote – Etelä-Karjalan sosiaali- ja terveyspiiri – Omaolo.fi kertoo, millaista apua vaivasi vaatii.\nEläinlääkäri – Lappeenrannan kaupunki – Kuntarekry – Ympäristöala Tekninen ala Terveydenhuollon muut tehtävät Terveydenhuoltoala Lappeenranta Etelä-Karjala; Yhteystiedot. Lisätietoja antavat terveysvalvonnan johtaja Päivi Roine puh. 040 540 6505, [email protected] nta.fi ja seutueläinlääkäri Elina Sihvo puh. 0400 255 954, [email protected] Ota rohkeasti yhteyttä!\nEläinlääkäri joutui lopettamaan vaikeasti loukkaantuneen koiran. Onnettomuus tapahtui, kun metsästäjä oli lauantaina aamupäivällä ollut kouluttamassa reilun vuoden ikäistä hirvikoiranarttua.\nPostiosoite: PL 3, 53501 Lappeenranta Käyntiosoite: Lauritsalantie 1 Lappeenranta\nLappeenranta. Pupu ja Piski Pieneläinvastaanotto Kimpisenkatu 20 53100 LAPPEENRANTA Puh. 0500 256174. Lappeenrannan Kaupungin eläinlääkärivastaanotto Pohjolankatu 14 53100 LAPPEENRANTA Puh. Sini Saramies, 0400 258 758 Emilia Heinikainen, 0400 340 785 Sari Maijanen, 0400 256 162. Eläinklinikka Kotisalo Tukkimiehenkatu 5 53300 LAPPEENRANTA.\nvillimys lappeenranta. Sushi Itse Sinimustat Leveäkasvuinen noin 1,5 m korkea pensas. Valkoiset kukat keväällä. Sinimustat mustikan aromiset marjat sisältävät runsaasti C-ja D-vitamiinia. Syysväri loistavan keltainen. Käytetään myös. Sinimustat marjat koristavat köynnöstä, ja.\nEläinlääkäriasema Villimys, Evidensia Lappeenranta – Myllärinkatu 10, 53550 Lappeenranta, Finland – Rated 4.6 based on 14 Reviews "Joustava ja.\nSuomen luonnonsuojeluliiton Etelä-Karjalan piiri on myöntänyt tämän vuoden ympäristöpalkinnot eläinlääkäri Pekka Sarkaselle sekä Imatran Mansikkalan koulun biologian opettajille ja.\npieneläinklinikka lappeenranta. Eläinklinikka Kotisalo sijaitsee rauhallisella asuntoalueella Kanavansuulla Lappeenrannan itä- puolella. Eläinklinikka Kotisalo Tukkimiehenkatu 5, Eläinklinikka Loime – Lappeenranta – Eläinlääkäri. – Etsitkö yrityksen Eläinklinikka Loime tarkempia tietoja.


Koronaviruksen testauskriteerit muuttuvat\nSodankylässä koronaviruksen testauskriteerit muuttuvat 19.2.2022 alkaen.\nJatkossa terveydenhuollossa tapahtuvaa testaamista suositellaan lievissä oireissa seuraaville:\nRaskaana olevat ja alle kuuden viikon sisällä synnyttäneet\nPotilas- ja asiakaspalvelutyötä tekevät sosiaali- ja terveysalan työntekijät\nSosiaali- ja terveydenhuollon yksiköiden potilaat / asukkaat\nTerveydenhuollon ammattilaisen arvion mukaan lääketieteellisin perustein vaikea-oireiset tai vakavan taudin riskiryhmään kuuluvat potilaat\nLisäksi testiin voivat hakeutua oireiset, alle 16-vuotiaat lapset, jos huoltajalla on tarve tartuntatautipäivärahalle eikä lapsella ole vakuutusta kattamaan kustannuksia todistuksen saamiseksi.\nLieväoireisia ei testata muilla kriteereillä.\nOireettomia testataan terveydenhuollossa vain seuraavasti:\nSote-alan työntekijät, mikäli he ovat altistuneet koronavirukselle perheen / saman kotitalouden kautta. Testausta tehdään 5 vuorokauden ajan viimeisestä altistumisesta (ensisijaisesti suositellaan kotitestausta).\nAkuutti- ja kuntoutusosastolle otettavat potilaat tulosyystä riippumatta\nMaahantulotestit tartuntatautilain edellyttämällä tavalla\nMikäli työnantaja edellyttää työntekijältä sairauslomatodistusta, on ensisijaisesti oltava yhteydessä omaan työterveyshuoltoon todistusta ja mahdollista testausta varten.\nKotitestejä voi halutessaan käyttää. Positiivisen kotitestin tulosta ei kuitenkaan enää varmenneta terveydenhuollossa, jos henkilö ei kuulu edellä mainittuihin, testattaviin ryhmiin.\nPositiivisen tuloksen joko koti- tai virallisesta testistä saanutta henkilöä suositellaan välttämään sosiaalisia kontakteja 5 vuorokautta oireiden alusta niin, että ensimmäinen päivä on oireiden alkamispäivä. Mikäli voimakas oireilu jatkuu, on syytä jatkaa sosiaalisten kontaktien välttämistä tämän jälkeenkin.


Lumenen meikkiuudistus: Chic & Lux - Karkkipäivä\n30.1.2017 by Sanni |\nViime syksynä startanneen brändiuudistuksensa mukaisesti Lumene uusii myös meikkikokoelmansa.\nValikoima tulee uudistumaan kauttaaltaan mutta asteittain, esimerkiksi meikkivoiteet ovat tällä hetkellä vielä vanhasta kokoelmasta tuttuja.\nOlin viime keskiviikkona Lumenen uusien meikkien lanseeraustilaisuudessa. Yhdellä sanalla summattuna ainakin kokoelman valkoiseen ja hopeaan rakentuva, huomattavasti aiempaa hienostuneempi visuaalinen ilme on wow.\nLuomivärifriikille myös uudet viiden sävyn luomiväripaletit ovat erittäin wow, koostumukset ovat mielestäni kokeneet totaaliuudistuksen ja pidän myös aiempaa monipuolisemmista, kiinnostavista sävykokonaisuuksista. Mattaisten koostumusten ystäville uudistus ei liene mieleinen; palettien koostumukset ovat helmiäisvoittoisia mattaisten sävyjen jäädessä selvään vähemmistöön. Osa hohtavista sävyistä on hohtavuudeltaan jopa metallisia ja reilusti kimaltavia.\nVisuaalisen ilmeen wow!-vaikutelman ja muutaman testatun uutuustuotteen vakuuttavan laadun ohella mieleen jäi vahvimpana uusien sarjojen nimisekamelska.\nKuulun niihin kuluttajiin (ja ammattilaisiin) joiden mielestä asiat täytyy tarjota kuluttajalle mahdollisimman helposti ja loogisesti omaksuttavassa muodossa, ärryn monimutkaistamisesta ja nimikoristeilla pelleilyyn (tyyliin: Cleansing Cream -> ”Ultra-Moisturising and Soothing Antioxidant Anti-Age Foaming Cleansing Creme”). Lumenella nyt ei ihan olla menty tällaiseen, älkää pelästykö, mutta meikkikokoelma on mielestäni jaettu vähän turhan monen nimekkeen alle. Kuulostaa hyvälle ja näyttää tyylikkäälle paperilla mutta ei toimi käytännössä, kuluttaja menee vain sekaisin moisesta. Minäkin menin jo.\nLumene-meikit on nyt jaettu kahteen linjaan; ylellisempään (ja kalliimpaan) Nordic Lux –sarjaan ja päivittäisvärikosmetiikasta koostuvaan edullisempaan Nordic Chic –sarjaan. Nordic Lux puolestaan jakaantuu vielä kolmeen sarjaan; Nordic Noir –silmämeikkeihin, Nordic Nude –kasvomeikkeihin ja Nordic Seduction –huulimeikkeihin.\nNordic Chic vastaa tyylillisesti Lumenen vanhaa meikkikokoelmaa Luxin ollessa uusi premium-sarja.\nLumene-asiakas voi nyt ostaa huulipunan Chic- tai Seduction –sarjasta, ja maksaa siitä joko 10,90€ tai 21,90€ (Nordic Seduction matta-huulipuna). Mielenkiintoisesti, Lumenen uuden jaon mukaan huulikiilto kuuluu nyt kalliimmalle Lux-puolelle ja huuliöljy edullisempaan Chic-perheeseen. Muistaakseni Lumenen huulikiillot ovat olleet ennen jotain 10-11 euron hintaluokkaa, nyt ne maksavat 17,50€. Huulikiilto on jotenkin niin perustuote että olisin odottanut sen kuuluvan Chicin puolelle.\nLumene-lähettiläs Mariela Sarkima demonstroi päivämeikin muutosta iltalookkiin Nordic Noir smoky-paletilla.\nMeikkivoiteiden sijoittuminen uudessa sarjajaossa jäi vähän epäselväksi. Lehdistötiedotteessa meikkivoiteet mainitaan vain Luxin (Nordic Nude –alasarja) yhteydessä, mutta odottaisin, että meikkivoiteen kaltainen perusmeikkituote löytyisi myös edullisemman päivittäiskosmetiikkasarjan puolelta. Hintapolitiikka varmaan viimeistään kertoo, millä puolella meikkivoiteet seisovat.\nEn myöskään päässyt ihan selvyyteen säilytetäänkö valikoimassa joitain suurimmista kestohittituotteista kuten CC-meikkivoide, se selviää lähitulevaisuudessa.\nEdit. Sain meikkivoideasiaan tänään lisävalaistusta. Lumenen Iina Väre kertoo viestissään: ”Lumene-meikkivoiteet Blur, Glow ja CC ovat käyneet läpi jo kevyen uudistuksen viime marraskuussa, jonka myötä tuotteet saivat huomattavasti lisää sävyjä valikoimaan. Samalla pakkauksia uudistettiin brändimme mukaisiksi. Meikkivoiteemme ovat laadukkaita ja pidettyjä, minkä vuoksi säilytämme nämä toistaiseksi valikoimassamme. Tämä siis helpotuksena kaikille CC-faneille!”\nLisäksi Väre kertoi, että meikkivoiteet ja Invisible Illumination eivät kuulu Lux-sarjaan.\nMeikkivoiteiden ollessa edelleen ”vanhoja tuttuja”, viime viikon lanseeraustilaisuus keskittyi esittelemään varsinaisia uutuuksia kuten luomivärejä, poskipunia, huulipunia ja rajauskyniä.\nMaskarapuolella huomattavin uusi perheenjäsen on Nordic Secret Volume Lash Primer, ripsarin pohjustaja.\nPääsimme kokeilemaan uutuuksia paikalla olleille malleille, ja ehdin testaamaan tuon maskara-primerinkin (sekä uuden Nordic Noir Deep Impact –maskaran). Tykkäsin! No, mallillani oli kyllä upeat ripset jo omasta takaa mutta ainakin sen saattoi todeta, että primer ei jättänyt huomattavan valkoista pohjaa joka jää helposti näkyviin, niinkuin jotkut ripsi-primerit.\nMuista illan aikana hiplaamistani uutuustuotteista voisin mainita Nordic Noir Intense –rajauskynän, Nordic Nude -poskipunan ja jo aiemmin ihastelemani Nordic Noir-luomiväripaletit. Nämä siis kaikki ylellisemmältä Lux-puolelta.\nIntense-rajauskynä on toivottu lisä Lumenen meikkivalikoimaan, nyt mukana on viimein silikoniteknologiaan pohjautuva liukuva, todella helposti levittyvä rajauskynälaatu. Blogini kommenteissa käytiin juuri keskustelua Lumenen rajauskynien laadusta joka ei ole ollut kaikille mieleen, Lumenen kynäthän ovat olleet sitä perinteistä, vähän kovempaa ”puukynälaatua”. Uudet Nordic Noir –kynät ovat ns. automaattikyniä eli niitä ei tarvitse terottaa, rajauspäätä ruuvataan lisää kynän pohjasta. Kynillä on hintaa 12,90€ (Chic-puolelta löytyvä puinen peruskynä maksaa 8,90€).\nValoaheijastava, kuultava Nordic Nude –poskipuna näyttää upealle, ja upea on hintakin. Tämä on uudesta kokoelmasta se tuote, jonka hintaa oikeasti hätkähdin – hehkuposkipunasta saa maksaa 24,90 euroa..! Lumenen ”normiposkipuna” Chic-sarjassa maksaa 13,90€.\nEn sano että 25 euroa on mikään tajuttoman kallis hinta kun liikutaan selektiivisellä puolella, johon Lumene nyt uudistuksellaan tähtää, mutta maksaako suomalainen Lumene-poskipunasta näin paljon? Jään mielenkiinnolla odottamaan millaisen vastaanoton nämä saavat.\nKokeilin sävyistä vain yhtä, kaikkein vaaleinta, enkä sen perusteella pidä Nude-poskipunan laatua sellaisena jolla voisi perustella yli 10 euron hintaeron perusposkipunaan. Kaunishan tämä on, mutta laadukkaalta meikkituotteelta odottaa myös toimivaa koostumusta. En ollut lanseeraustilanteessa ainoa joka koki Nordic Nude –punan pinnan turhan kovana ja tiiviinä, pigmenttiä oli todella vaikea saada tarttumaan siveltimeen joka vain neuvottomana pyyhki punan pintaa. Minun olisi tehnyt mieli rapsuttaa pinta rikki saadakseni väriä irti. Yksi tilaisuuteen osallistunut oli keksinyt käyttää Nordin Nude -punaan meikkivoidesivellintä jonka jäntevämmät harjakset saivat paremman otteen punan pinnasta. Vinkkinä teillekin, jos hankitte Nordic Nude –poskipunan.\nChic-sarjan poskipunat ovat samantyyppistä, mattaista laatua kuin Lumenen vanhat Touch of Radiance -poskipunat. Sävyt ovat uudistuneet ja näyttivät minusta oikein toimivilta ja helpoilta, noudattavat samaa pohjaa kuin edellinenkin sarja tarjoten lämmintä, viileää ja neutraalia mukavissa persikan, roosan ja beigen sävyissä.\nSitten vielä sananen luomiväripaleteista. Uuu, näistä todella tykkäsin.\nTykkään hohtavasta, silkkisestä luomivärilaadusta joka häivyttyy kuin itsestään, ja sellainen on uusien Nordic Noir –luomivärien laatu. Arvaan kuitenkin jo, että osan makuun nämä ovat liiankin hohtavia. Kokeilin mallilleni neutraaleinta ruskean ja beigen sävyistä palettia (meikkikuva ylempänä) ja sävyt levittyivät kuin unelma.\nVieressäni omaa malliaan meikannut Miten niin liikaa? –blogin Elisa vaikutti yhtä lailla tyytyväiseltä luomivärien laatuun ja pyöräytti mallilleen tämän upean luomuksen.\nChic-sarjan soololuomivärejä en kokeillut, mutta sävyvalikoima näytti vähän pliisulta (lukuunottamatta Elisan meikissään käyttämää punertavaa sävyä). Aika turvallinen, neutraali sävymaailma, yksikään sävy ei hypännyt silmiini huutaen nimeäni. Ei mitään makeaa liilaa, esimerkiksi.\nKaiken kaikkiaan tykkään meikkien uudesta visuaalisesta ilmeestä valtavasti, ihan niin kuin ihonhoitotuotteidenkin. Premium-linjan hinnat vain vähän mietityttävät ja saa nähdä miten asiakkaat niihin suhtautuvat, kun jo ihonhoitopuolen hinnakorotuksia on arvosteltu. Ulkomaillahan Lumene on tietyissä maissa nauttinut pitkään selektiivisemmästä imagosta kuin Suomessa, mutta meillä on totuttu näkemään Lumene päivittäiskosmetiikkasarjana. Lux-hinnat eivät ole Euroopan mittakaavassa mitään poskettomia mutta suomalaiselle markettikosmetiikkaan tottuneelle selvästi korkeammalla portaalla.\nEi, ei Lancômea vaan Lumenea :) Hopeiset pakkaukset tuovat assosiaation ranskalaiseen merkkiin.\nMitä fiiliksiä Lumenen meikkiuudistus teissä herättää? Kuka innostuu premium-lanseerauksesta?\nMitä ylipäänsä tykkäätte Lumenen uudesta suunnasta arkisesta luksuksempaan?\n30.1.2017 at 10:17\nSiis nuo meikit ovat todella tyylikkään ja laadukkaan näköisiä, esim. poskipunan voisi ostaa vain pelkän ylikauniin pakkauksen vuoksi. Mutta tuo nimiasia on todella ikävä: vaikuttaa ihan kuin joltakin akateemiselta teorialta tuo, miten nuo tuotteet ryhmittyvät noiden kahden päääkategorian alle. :( Varmaan on Lumenen edustajille ainakin hommaa, siis ei vain etsiä asiakkaalle sopivat meikit uudistetuista tuotteista mutta myös yrittää samalla selittää noita vähän vaikeaksi tehtyjä luokkia. Ei ole kuluttajalla mukavaa, jos sarjasta ei saa helposti yleiskäsitystä.\nEikö Natural Codeenkin ole tulossa uudistus?\nMitä muuten tapahtuu niille suosituille Blueberry Curleille ja kumppaneille, säilyykö koostumus samana mutta pakataan vain uuteen kuosiin?\nTuosta hintapuolesta. Minusta tuntuu, että kun on katsonut esim. YouTubesta, miten nuoret ostavat ja tilailevat vaikka kuinka kalliita mutta kylläkin erittäin hypetettyjä meikkituotteita kaukaakin (rapakon takaa), niin voisi ajatella, että jos Lumenekin onnistuu luomaan joitain supersuosikkeja (joita nostetaan esim. blogeissa esille ja saavat sitä kautta kulttimaineen), niin kuluttajat kyllä ovat valmiita maksamaan, ainakin ne trenditietoisimmat. Ja tuo on ihan hyvä juttu, että toisaalta sarja tarjoaa kuitenkin myös edullisemman vaihtoehdon. Tuo kamala hinnannousu joidenkin perustuotteiden kohdalla tuntuu taas aika kaukaahaetulta (siis tuo huulikiiltojuttu). Mutta minusta tuntuu, että nykyään ihmiset käyttävät paljon rahaa erilaisiin trendituotteisiin, eli hinta ei ehkä olekaan niin suuri ongelma (en tosin tiedä suuren massan kannalta, miten ostavat näitä).\n30.1.2017 at 11:18\nTähän en osaa vastata, NC:stä ei puhuttu keskiviikon tilaisuudessa.\nTällä hetkellä vain pakkaukset on uudistettu, sisältö sama.\n30.1.2017 at 13:22\nKun muistelen, että Sokoksella Lumenen edustaja sanoi ohimennen jotain, että vanhat Natural Codet myydään pois uusien tieltä.\n30.1.2017 at 10:19\nSuoraan sanottuna en ole kovin innoissani Lumenen ottamasta suunnasta. Olen ollut Lumene-tyttö aina, ja se mikä minua on brändissä vetänyt puoleensa on kotimaisuus ja laatu, mutta hyvään hintaan. En ole esimerkiksi vuosiin ostanut muiden merkkien meikkivoiteita, koska Lumene on päihittänyt ne mielestäni kaikissa kategorioissa. Nyt minua ärsyttää jo valmiiksi se, että joudun ehkä etsimään meikkivoiteeni muualta. Koska CC-voidetta ei korvaa mikään, mutten toisaalta ole valmis maksamaan siitä yl 20:ä euroa.\nLumene ei koskaan ole ollut super-ylellinen, muttei myöskään mikään turhan halpis. Se on tipahtanut juuri sopivasti sinne puoliväliin. Hintojen nousu saa minulta roimasti alapeukkua, varsinkaan jos tuotteiden laatu ei ole noussut jotenkin ylimaallisesti. Että ihan kiva, että freesaavat ilmettä, ei siinä. Mutta luulenpa, että aika moni uskollinen kuluttaja (kuten minä) tippuu ennemmin tai myöhemmin pois kelkasta. Enkä oikein jaksa uskoa, että kansainvälinen myynti korvaa sitä.\nTerveisin Muutosvastainen änkyrä -90. :D\nTätä uudistusta olen odottanut ja nyt vielä odotan, että miten tästä viestittäisiin paremmin meille kuluttajille :D Minulta on mennyt ohi mikä on luxia ja mikä ei, vaikka olen koittanut seurata blogeja ja somea lumenen uudistuksen myötä.\nUudet valkoiset muovipakkaukset näyttävät halvemmilta kuin lumenen entiset sini-hopeiset pakkaukset ja eivä minusta ainakaan ole kovinkaan kutsuvia, tykkään kuitenkin uusista pahvipakkauksista joidenkin tuotteiden ympärillä. Yleensä markettikosmetiikkaa ei ole kääritty enää pahvipakkaukseen, toki se on ympäristöystävällisempääkin mutta antaa halvan vaikutelman.\nEn kuitenkaan ymmärrä tuleeko tämä ns lux-sarja myyntiin kuitenkin marketteihin? Odotin oikeasti selektiivistä sarjaa joka saisi arvoisensa myyntipisteet tavarataloihin ja kosmetiikan ketjuliikkeisiin. En ymmärrä miksi lux sarja pitää laittaa niiden edullisempien tuotteiden rinnalle markettiin myyntiin, lumene kuitenkin on monille suomalaisille perinteisistä perinteisin päivittäiskosmetiikkamerkki ja siksi tuntuu hassulta laittaa uusi ns paras linja kuitenkin markettiin. Mikä siitä tekee selektiivisen? Tuotteiden laatu? En ole päässyt vielä swatchaamaan Emotionissa tai Kicksissä uusia koostumuksia ja odotan sitä kyllä innolla.\nEniten oikeasti riepoo, miten huonosti tietoa on ollut saatavilla :D Bloggaajille ja muille ammattilaisille on pressitilaisuuksia mutta tavalliselle kuluttajalle tietoa on vaikeasti saatavilla, jos ei ole katsonut esim facebookin livestreamauksia, joiden informaatiosisältö oli minusta kovin köyhä koska ei voinut olla paikan päällä tutkimassa koostumuksia.\n30.1.2017 at 12:23\nOlen täysin samaa mieltä, että nuo läpinäkyvät pakkaukset ovat vielä halvemman näköisiä kuin entiset sinipohjaiset. Mieleen tuli hieman Lilylolon meikkipaletit (elleivät ole jo muuttuneet), mutta kuitenkin niin että vaikutelma on aika halpis. Mielestäni suurin ero selektiivisessä kosmetiikassa luomivärien kannalta on se, että rasioissa pitäisi olla läpinäkymätön kansi ja peili. Tämä on varmasti mielipidekysymys, mutta itselleni peilillinen rasia josta sävyt eivät näy läpi, saa aikaan ylellisen fiiliksen. Peili ei ehkä ole monoluomiväreissä must, mutta kylläkin paleteissa ja jopa duo:oissa.\nEli hieman pettymys sen jälkeen mitä olisi voinut ulkonäöllisesti odottaa Invisible illumination -sarjan tyylikkäiden ja arvokkaan näköisten lasipullojen jälkeen. Harmi.\nTuo kynien ja ripsivärien pakkaaminen pahvikoteloo on hyvä juttu ja kieltämättä askel kohti arvokkaampaa olemusta. On muutenkin kivempi ottaa kynä tai ripsiväri kotona ulos pahvikotelosta tietäen ettei sitä ole avattu ja se ei kieriskellyt kauppojen hyllyillä.\nToivon kuitenkin kaikkea hyvää Lumenelle. Varsinkin jos koostumuksetkin ovat noin hyviä esim. juuri meikkipaleteissa. (Itse en kuulu kohderyhmään ;) , mutta olen silti iloinen.) Toivottavasti uusi jako toimii ja merkki saa kansainvälistä näkyvyyttä. :)\n30.1.2017 at 10:50\nSiis eikös meikkivoiteidenkin pakkaukset ja sävyvalikoima juuri uusittu?\nSävyvalikoima kasvoi kyllä viime vuoden puolella ja pakkaukset on totta kai uusittu uuden ilmeen mukaisiksi, mutta meikkivoiteet itsessään ovat samat kuin vanhassa kokoelmassa (eli Nude Perfection, Matt Control, Blur ja CC). Näin minulle sanottiin kun kysyin meikkivoiteista lanseeraustilaisuudessa.\nGlow-meikkivoiteesta en osaa sanoa, se on ainoa minulle entuudestaan tuntematon Lumene-meikkivoide kun katson valikoimaa Lumenen sivuilla. Mutta Glow ei myöskään tullut puheeksi kun juttelimme meikkivoiteista.\n30.1.2017 at 10:58\nIlmeensä puolesta uudistus on mun mielestä tervetullut ja positiivinen, mutta toi nimien sekasotku hämmentää… Todennäköisesti hinta on kuitenkin se, mikä saa jatkossa ainakin mut pysymään loitolla Lumenesta. Ehkä uudistuksella yritetään kamppailla ulos ”perushyvää markettikosmetiikkaa”-lokerosta, mutta nyt päällimmäinen tunne on se, että pakkauksia on muutettu ja hintoja hilattu ylöspäin reippaasti, ja se perustellaan parilla uudistetulla koostumuksella ja ”ylellisellä tuotelinjalla”.\nSokoksen mainoslehden mukana tuli testeri Lumenen Sisu-kasvovoiteesta, ja se oli mun mielestä tosi kivan tuntuinen ja jopa harkitsin että tämänhän voisi jopa ostaa täyskokoisena! Kunnes katoin että Sokkarilla voiteella hintaa 35 euroa (50ml), ja läheskään niin hyvältä se ei kuitenkaan tuntunut. Puhumattakaan siitä, että pöyristyin suunnattomasti että Lumenen voide on niin kallis.\nMutta joo, jonkun verran tässä on varmasti omalla kohdallani jääräpäistä, pihin ihmisen muutosvastarintaa. :D\n15.3.2017 at 12:40\nMulla kävi ihan samanlailla ton sisu kasvovoidenäytteen kanssa. Ihastuin tuntumaan, järkytyin hinnasta. Mutta sitten se piskuinen muutaman millilitran näytepussi riitti neljään(!) kertaan kasvojen rasvausta. Totesin sen kuullostavan jo enemmän hintansa väärtiltä riittoisuutensa vuoksi. Ajattelin kuitenkin odottaa minne tahansa seuraavaa -20% alea/kuponkia ja kohta jo tulikin Sokoksen jotkut yleisalennuspäivät 😇\n30.1.2017 at 11:23\nÖh, onhan noi meikkivoiteetkin uudistettu. Just eilen kauppareissulla ihastelin uusia sävyjä ja näkyväthän ne myös lumpan nettisivuilla. :)\nVähän on kyllä ristiriitaiset fiilikset tästä uudistuksesta. Toisaalta tuotteet näyttävät kivoilta ja ulkoasukin on tosi freesi, mutta että hinnan nousu… Se on kuitenkin lumppa! No pitää tutkii ennen ku hutkii. :)\n30.1.2017 at 14:29\nUudet sävyt tulivat jo viime vuoden puolella :) Se uudistus mitä varmaan ajat nyt takaa on pakkausuudistus, meikkivoiteiden tuubit on muutettu uuden ilmeen mukaisiksi, mutta itse meikkivoide siellä tuubien sisällä on samaa kuin ennenkin. Esim. CC-meikkivoiteen pakkaus on muuttunut jo varmaan kolmesti mutta itse voide on pysynyt samana ilmestymisestään lähtien eli jo neljä vuotta (ilmestyi keväällä 2013). Blur-, Matt Control – ja Nude Perfection meikkivoiteetkin ovat olleet Lumene-valikoimassa jo kohta kaksi vuotta.\n31.1.2017 at 13:25\nAah, olen pudonnut kelkasta! :D Luulin, että uusi Glow foundation on sama kuin vanha Nude perfection glow foundation mutta eipä se ollutkaan, niin vedin johtopäätöksen että Blur- ja CC-voiteet on myös uudistettu. Varsinkin kun Matt Control- ja Nude fluid-voiteet on vielä vanhoissa pakkauksissa. Hämmentävää!\nToivottavasti ehtisit pian esittelemään Lumenen uutukaisia tuotteita, olisi kiva päästä lukemaan mietteitäsi vielä tarkemmin niistä! :)\n30.1.2017 at 13:48\nHienoa, että lumene on lähtenyt isoon brändimuutokseen. Valitettavasti se vain on joidenkin tuotteiden osalta vain pakkauksen vaihto ja hinnan nosto. Pakkauksen vaihtaminen uuteen brändiin kuuluviksi on enemmän kuin hyvä, mutta tarvitseeko hintoja nostaa samalla 20 ℅…\nMinä törmäsin (sananmukaisesti) perjantaina Sokoksella noihin uusiin solo-luomiväreihin ja löysin heti 3-4 jotka on pakko saada. Onneksi olin jo tehnyt päivän ostokset, niin eivät mahtuneet mukaan. Ihanan helposti käyttäytyivät ainakin kämmenselällä ja pidin hohdosta. Pari väriäkin iski ja kovaa. Jonkun joutuu taatusti kotiuttamaan.\n30.1.2017 at 14:06\nHinnat vähän mietityttää minuakin.. Minä ”keräilen” selektiivistä kosmetiikkaa, tulen onnelliseksi Lancomen yms tuotteista kylppärini hyllyllä. En siis ole ostellut Lumenea sitten teiniaikojen.. En kuitenkaan usko, että alan himoita Lumenea yhtään enempää vain siksi, että hintoja nostetaan :D Silti koen tuotteet ”halppiksina”. Ostin juuri Sokoksen tarjouskorista Lancomen ripsivärin 19.90e, ja sen jälkeen telkkarista tuli mainos Lumenen jostain ripsarista, jolla hintaa oli 24.90e. Pakko myöntää, että vähän järkytyin hinnasta :D\nMulle on ihan sama, mitä se mun ostama Lancome/Guerlain/Shiseido maksaa, mutta koska se tuntuu maineeltaan ylellisemmältä, niin sellaisia huomaan ostoskoriin kerääväni.\nSonja R sanoo\n30.1.2017 at 14:07\nUudistus näyttää todella onnistuneelta ja tyylikkäältä, raikasta suomalaista kosmetiikkaa! Hinnat ovat kyllä pompanneet sen verran, että pitää harkita mihin on vara ja mihin ei. Ennen Lumene on ollut se parempi markettimerkki, mutta nyt alkaa olla jo ihan toisessa luokassa. Sinällään harmi, koska olen aina tykännyt Lumenesta, etenkin sen hintojen puolesta.\n30.1.2017 at 15:44\nHinnat on tässä tullut jo useampaankin otteeseen esille, mutta heitänpä omankin lusikan soppaan :D Saatoin ehkä hieman järkyttyä, kun näin nuiden uusien luomiväripalettien hinnan Sokoksen verkkokaupassa. Sen n. 25€ hintalapun voisi ymmärtää, jos pakkaus näyttäisi laadukkaammalta. Nyt tuommonen läpinäkyvällä kannella varustettu tuote, ei ihan hengi sitä ylellisyyttä mikä ehkä tuon hintaluokan tuotteelta voisi kuvitella.\n30.1.2017 at 18:53\nOlen samaa mieltä siitä että luomiväripaletit jäävät jälkeen Lux-puolen muuten ylellisestä pakkausilmeestä. Laatu on loistava mutta hylsy itsessään ei viesti luksusta.\n30.1.2017 at 16:02\nMun kasvoille Lumenen voiteet ei ole koskaan sopineet (ei ole kunnolla imeytyneet ja tuntuu ettei ne oikein tehnyt mitään), nyt kuitenkin sain lahjana Lumenen Lähde-kasvovoiteen ja herranjestas se on ihanaa! Kaikki natsaa: tuoksu, koostumus, pakkaus. Mun mielestä siis uusi visuaalinen ilme (joka on mun mielestä tosi tosi kaunis) vastasi ainakin tässä kosteusvoiteessa sisältöäkin ja voisin jopa kuvitella ostavani voidetta jatkossa, tosin jostain alennuksesta :) Ennen en todellakaan olisi ostanut Lumenen ihonhoitotuotteita.\nKaiken kaikkiaan ihanat pakkaukset ja hienoa että tuotanto on kotimaista, tykkään!\n30.1.2017 at 18:40\nMinunkin mielestä pakkausuudistus näyttää raikkaalta ja etenkin noissa luomiväripaleteissa on kauniit sävyt. Itse en ole kuitenkaan Premium tuotteista innostunut , nuo hinnat tuntuvat itsestä korkeilta kun on tottunut Lumenen edullisiin hintoihin. Olisi kurjaa jos mun lempituotteiden Cc voiteen ja ripsareiden hintaa nostettaisiin :(.\nOstin muuten kokeiluun Natural code sarjan cc-voiteen kun tuo perinteinen CC-meikkivoide loppui. Kävi kuten pelkäsinkin eli mun iholle tuo Natural Coden cc ei tehnyt oikein mitään. Peittävyys oli paljon heikompi kuin CC-meikkivoiteella, joka mulla tasaa ihon pikkuvirheet ja punaisuuden hyvin. Natural coden tuote muistutti enemmän kasvovoidetta ja toisaalta siitä tykkäsinkin että tuote tuntui hyvältä iholla eikä yhtään kiristänyt. Mutta mulla taitaa tuo natural code päätyä kesäkäyttöön ja niille päiville kun tarvii vähän kevyempää meikkiä. :)\n30.1.2017 at 18:59\nHarmi ettei Natural Coden CC ollut ihan odotusten mukainen.\nMä testasin hiljattain NC:n ja Lumenen CC-voiteet omilla kasvoilla samanaikaisesti ja peittävyys on mulla suunnilleen samanlainen. Lumene-CC on kuitenkin meikkivoide eikä sisällä kosteuttavia ainesosia niinkuin Natural Coden, siltä pohjalta voisi siis odottaakin että Lumene-CC peittää enemmän. En siis hämmästy kun kuulen sen mukaisia kokemuksia, vaikka mun iholla ero ei ole niin selkeä :)\n30.1.2017 at 19:11\nUudistus näyttää kyllä hyvältä, tosin joissain uusissa pakkauksissa valkoinen muovi on jotenkin halvan näköistä, eikä sellaista kuulaan tai huurteisen ylellistä, mitä varmaan tavoitellaan. Grafiikka ja muu on silti kaunista.\nMulla ei ole mitään erityisen intensiivistä Lumene-suhdetta ollut ikinä, se on ollut vähän sellaista peruskamaa. Tuotteissa ei ole ollut mitään suuria suosikkeja, mutta toisaalta monta sellaista perusjuttua. (Paitsi vuosia sitten ostin aina tumman violetin sololuomivärin. Eka kerran tumma violetti oli ihan täydellinen sävy, mutta sen jälkeen pakkaus ja sävy tuntui joka kerta vähän vaihtuvan, eikä sitä ihanaa syvää violettia koskaan tullut valikoimaan uudestaan. Aina piti silti toiveikkaasti ostaa se uusi, että josko tällä kerralla.) Viime vuosien aikana tehty pienimuotoinen kasvojenkohotus on vedonnut kyllä ja saanut ainakin testaamaan uusiakin tuotteita. Aiemmin Lumene ei oikeastaan edes käynyt mielessä, jos jotain etsi, ellei sitten ollut katsonut jo lähes kaikkia muita valmistajia läpi, nyt se on ihan samalla viivalla.\nMutta tämä hinnannousu. Itseäni harmittaa erityisesti sen hyaluronihapposeerumin hinnankorotus, olen juuri käyttänyt sitä yhden pullollisen ja tuote oli niin täydellinen. Hinnankorotuksen näkeminen kaupassa tuntui melkein henkilökohtaiselta kiristykseltä:D Sellainen olo, että heilutetaan nenän edessä jotain karkkia ja sitten nykäistään se pois juuri kun on ottamassa kiinni. Kyse on kuitenkin vain seerumista ja sen rinnalla joudun käyttämään toistakin kosteuttavaa ainetta, joten kahden tuotteen yhteishinta nousee liian korkeaksi. Pitää nyt säästellä tuon yhden pullon jämiä siltä varalta, että iskee jokin kylmempi pakkanen ja iho eritisesti tarvitsee tuota ylimääräistä kosteutta. Huoh.\nJoo anteeksi, piti päästä avautumaan, kun tämä niin ärsytti:D\n31.1.2017 at 16:32\nJoo ihan sama juttu ärsyttää. Olisiko voinut lanseerata tuotteen vasta nyt uudistuksen myötä? Jotenkin nimenomaan jo olemassaolevan tuotteen hinnan nostamiselle on hankala ymmärtää perusteita.\n3.2.2017 at 21:26\nHei, sitä vanhaa hyaluronihappotiivistettä löytyy ainakin nopean googlaamisen perusteella vielä Tokmanneista ja Eleveniltä. Kannattaa napata, jos tykästyi. Itse olen käyttänyt tiivistettä useamman pullon ja ajattelin hamstrata vielä pari pulloa varalle, ennen kuin se häviää kokonaan. En suostu siis millään ostamaan sitä kalliimmalla hinnalla, sitten kun jemmat joskus loppuvat, antakoon olla. Bright Now -sarjan yövoide oli myös aivan ihana, mutta uudistunutta versiota en tuu ikinä hankkimaan – mun mielestä Valo-sarjojen tuoksut on jotenkin tunkkaisen oloisia vanhoihin verrattuna. :(\nMites nuo kulmatuotteet? Ovatko pysyneet ennallaan? :)\n30.1.2017 at 19:15\nUusittuja :) Kulmakynissä oli ihan uudet sävyt ja hylsyt ja puuterimaisesta kulmaväristä sanotaan tiedotteessa: ”…sävyduo on nyt saanut uuden koostumuksen ja modernimman pakkauksen”.\n30.1.2017 at 20:51\nOlenko ainoa johon Lumenen uudistus ei oikein kolahda, ei edes isänmaallisuuden nimissä? Uusi ilme on yleisesti ottaen ihan kiva, mutta jotenkin pliisu, muistuttaa vähän sitä ja vähän tätä merkkiä. Eivätkä nuo luomiväripaletit todellakaan näytä Luxilta vaan halpiksilta.\nMulle Lumene on aina ollut se peruslaadukas arkikosmetiikkasarja naisille jotka eivät ole erityisen innostuneita kosmetiikasta vaan haluavat tuotteilta luotettavuutta ja helppoutta, eikä uudistus muuta sitä tunnetta miksikään. Olen niitä naisia joille meikkaaminen on arjen luksusta. Värikosmetiikka on joka tapauksessa niin riittoisaa etten yleensä välitä hinnasta. Lumenen luksuslinja yrittää olla vähän ylellisempää tavaraa, mutta eihän se edelleenkään ole varsinaista luksusta sen paremmin hinnan kuin kekseliäisyyden puolesta. Täällä jatketaan tulevaisuudessakin Too Faced- Guerlain-akselilla\n30.1.2017 at 21:05\nAika jännä nähdä, miten varsinkin nuo kalliimmat tuotteet otetaan vastaan. Itse esimerkiksi voin suoraan sanoa, että maksan mieluummin esimerkiksi Narsin orgasmista sen noin 25€ kuin Lumenen poskipunasta.\n2.2.2017 at 23:54\nOstin taannoin Lumenen pyöreän solo-luomivärin ja se oli karvas pettymys. Just sellanen piukkaan pakattu, muovinen värinappi, josta ei irronnut pigmenttiä muuten kun raaputtamalla pintaa rikki. Ihan hirveetä kuraa. Jos poskipuna on samaa sarjaa, niin jää ostamatta.\n31.1.2017 at 09:45\nNäistä oli tullut meidän Sokkarille luomiväripaletit (joista vain yhteen oli testeri, totta kai hiplasin) ja uudet rajauskynät kun tässä toissapäivänäköhän oli kun kävin. Automaattikynien laatu saa thumbsupin kyllä :) Nam. Luomiväripaletit – en ole varma. Laatu vaikuttaa hyvältä sinänsä mutta mattaakin saisi olla… Enkä minäkään kokenut mitään wow-hetkeä sen pakkauksen kanssa.\nNuo Nordic Nude -poskipunat – voisiko olla niin että painatuskuvion takia pinta on aluksi tiiviimpi? Että jos sieltä alta paljastuisi vähän pehmeämpää kunhan käyttelee aluksi karkeampaa sivellintä tms.? Mä olen jonkun tuotteen kanssa kokenut sellaisen ja kuullut muiltakin.\n31.1.2017 at 09:48\nJa hei, ei sitten ollut (puuteri)highlighteria tulossa? Mä yritin evästä Lumenea että sellainen tarvittaisiin… :D\n31.1.2017 at 11:22\nEi näkynyt lanseeraustilaisuudessa ainakaan.\n31.1.2017 at 10:31\nMinusta kaikkein tärkeintä meikkipakkauksessa on se, että se on sinetöity taralla, teipillä tai jollain vastaavalla. En osta mitään meikkituotetta, ellei voi olla varma, ettei sitä ole sormeiltu. Viimeksi jätin lumenen tuotteet prismasta ostamatta kun en tiennyt tilannetta. Ostin sitten Tokmannilta, jossa oli laitettu varkaudenestotarrat ja näin, että ne olivat virheettömät. Toinen juttu oli sitten saada näitä tarroja pois.\n31.1.2017 at 10:48\nMä tykkään kyllä uudesta ilmeestä ja ymmärrän myös brändäyksen ja selektiivisemmän suunnan. Mutta kuten jo aiemmin ehdin kiukutella, niin hinnan nousua en sulata. Muuten kyllä, mutta ei samaa tuotetta voi pakata tasan saman malliseen, väriseen, kokoiseen jne pakettiin, vaihtaa vain logon pullon kylkeen ja lätkäistä hintaan puolet lisää. Ja kuten arvata saattaa, niin siitä hyaluronihapposeerumista jälleen purnaan:)\nToisaalta äkkiähän nuo unohtuu ja joku, joka ihastuu siihen vasta nyt, ei varmaan pidä hintaa pahana.\nTuntuu noista kyllä moni muukin aika kalliilta. Tuo 25e poskipuna on aikamoinen kertasijoitus. Vaikka eihän sillä oikeasti ole mitään väliä, mitä poskipuna maksaa. Sitä kuluu niin vähän kuitenkin. Sen sijaan mun mielestä huulikiilto on vähän sellainen koko ajan läträttävä tuote, mistä lähemmäs parikymppiä on kyllä jo aivan liikaa.\n31.1.2017 at 18:55\nSiis mitä, nousiko sen hinta vaikkei mikään muu muuttunut? Kun äsken yritin googlailla, niin löysin uuden ”Lumene Valo hyaluronitiiviste” -nimisen tuotteen. Onko tämä noin 30€ maksava tuote siis sama kuin se aiempi, joka maksoi alle kaksikymppiä?\n1.2.2017 at 09:14\nSiis mitä, nousiko sen hinta vaikkei mikään muu muuttunut?\nHyaluronitiivistettä on kuulema ”vähän parannettu”. Ensin sain PR-toimistolta tiedon että tuote on ihan sama kuin entinen hyaluronitiiviste mutta myöhemmin Lumenelta korjattiin asia kertomalla, että tiivisteeseen ON tehty joitain muutoksia, esimerkiksi koostumusta on paksunnettu ja tuoksua muutettu. Vastaavatko nuo muutokset sitten 10 euron lisähintaa, se on eri juttu.\nKaiken kaikkiaan näkisin itse, alaa ja hinnoitteluun vaikuttavia tekijöitä jonkun verran tuntevana, että hinnankorotukset ovat (niin tylsää kuin se on ”vanhaan Lumeneen” tottuneelle kuluttajalle) osa uutta imagoa ja brändäystä selektiivisemmälle puolelle. Hinta on yksi tekijä joka määrittää tuotteen ylellisyyttä ja vaikuttaa kuluttajan kokemukseen siitä, onko kyseessä ns. ”halpistuote” vai ”luksustuote”. Kun purkki maksaa 50 euroa vs. 20 euroa, kuluttaja kokee intuitiivisesti 50 euron purkin olevan ylellisempi ja liittää siihen erilaisen arvotuksen. Saako joku kiinni siitä mitä tarkoitan..? Eli niin hullulta kuin se kuulostaa, korkeampi hinta voi olla myös yksi valmistajan keinoista luoda tuotteelle tai sarjalle haluamansa imago. Jos halutaan luoda luksussarja, tuotteet eivät voi olla halpoja ja samalla hintatasolla kuin esim. markettituotteet keskimäärin. Hinnan on oltava linjassa tavoitellun imagon kanssa. Lumene tavoittelee nyt selektiivisempää imagoa ja haluaa erottautua ainakin tietyillä tuotesarjoillaan ”massamarkettibrändeistä”. Tämä on minun tulkintani. :)\nSama Nimetön sanoo\n3.2.2017 at 00:03\nKyllä, näinhän se varmasti on ja tämä tuon selittääkin – en nimittäin millään jaksa uskoa, että pelkkä tuotteen ”parantelu” aiheuttaisi tuollaista hinnannousua, kun omien havaintojeni mukaanhan tuotteita ylipäätään parannellaan aina välillä ilman mitään dramaattisia muutoksia.\nToki kuluttajan kannalta tämä on kurjaa – etenkin sellaisen, joka on varsin hyvin perillä eri brändeistä ja niiden tuotteista. Toki niille, jotka eivät ole ennen Lumenea niinkään käyttäneet tämä saa varmasti merkin vaikuttamaan haluttavammalta. Itse voin kuitenkin suoraan sanoa, että tällaisten hinnannostojen jälkeen tekee mieli lähteä etsimään uutta tuotetta toisilta merkeiltä, kun tuntuu pöljältä maksaa nykyään kahdesta seerumipurkista saman verran kuin mitä kolme purkkia aiemmin maksoivat :D\n3.2.2017 at 08:23\n31.1.2017 at 11:47\nMinä en ole koskaan ollut Lumene-fani. Suoraan sanottuna meikkien aiemmatkin hinnat oli mielestäni laatuun nähden liian korkeita. Vuosien aikana olen pettynyt niin ripsareihin, kulmakyniin, meikkivoiteisiin ja puutereihin (kaikista kokeilemistani kasvomeikeistä olen saanut ihoärsytystä ja jopa näppyjä). Ihonhoitotuotteita olen välillä hankkinut alelaareista, niistä lähinnä perus-kosteusvoiteet on miellyttäneet, muttei niin että ostaisin toiste. Olen herkkäihoisena kiinnostunut kosmetiikan INCEistä ja Lumenella ainesosat ei mielestäni koskaan ole kovin ihmeellisiä, päinvastoin SLS:ää on varmaan joka putsarissa ja marjatuotteissakin ne ”luonnon tehoaineet” on melkein aina listan viimeisten joukossa.\nJossain vaiheessa käytin Lumenen kajal-kyniä koska niissä oli hyvä ruskea ja harmaa, mutta kun nekin uudistui en enää ostanut. Kuitenkin viime vuonna ostin monessa blogissa kehutun Gel Effect-kynsilakan alesta vitosella, ja jälleen petyin, se ei kestänyt kynsissä nätisti edes kahta päivää. Eli tulevaisuudessa laitan nekin rahat Cliniquen ja Essien lakkoihin. Mulle Lumene on vain taitava markkinoija, ei laadukkaan kosmetiikan valmistaja.\n31.1.2017 at 16:21\nSiis odotin niin kovasti näitä meikkejä kun en asu Suomessa mutta tulen Suomeen lomalle nyt lauantaina. Tarkoitus oli hyökätä heti sunnuntaina Stockmannille/Sokokselle Helsingin keskustassa mutta nyt sait painamaan jarrua. Hinnat ja laatu eivät ihan kohtaa (varsinkin kun täältä Itävallasta saa hyviä poskipunia ja meikkejä alle 5€:lla) mutta kyllä itse haluan tutkia huulipunia. Vaikka nekin kyllä ovat aika suolaisen hintaisia… Itse olisin kaivannut noita yksittäisistä luomiväreistä juurikin myös jotain lilan väriä. No, sunnuntaina sen sitten näen :) Kiitos hyvästä ja rehellisestä postauksesta\nNaulan kantaan tuo kritiikki nimiviidakosta. Mun pää meni pyörälle jo pelkästään Invisible Illumination -sarjan kanssa. Luettuani muutaman blogihehkutuksen näistä menin joku aika sitten Stockkalle niitä testailemaan. Pakkaukset olivat kyllä hienoja mutta en äkkiä saanut tolkkua eri linjoista ja niiden eroista, liikaa valinnanvaraa ja aika paljon yksittäisiä tuotteita :D Vaikea löytää sieltä ne helmet. Kieltämättä myös hinnat tuntuivat aika korkeilta, joten hyllyyn jäi!\n31.1.2017 at 20:17\nHuhhuh, tipuin sarjoissa ja niiden alasarjoissa heti alkuunsa kärryiltä :D mielestäni Lumenen valtteja ovat aina olleet kotimaisuus ja hyvä (edullinen) hinta-laatusuhde. Nyt hinnant näköjään huitelevat jo edulllista selektiivistä joidenkin tuotteiden kohdalla ainakin. 25 e hintaisen meikkituotteen kohdalla odotan saavani jo selektiivisen laatua ja vähän ”ylellisemmästä” brändistä seuraavaa hemmottelunkin tunnetta, ja sitä Lumene ei ole ainakaan vielä tarjonnut. Koska sijoitan brändin edulliseen markettikosmetiikkaan, en ole valmis maksamaan sen tuotteista noin paljon, koska mielikuvissani saan edelleen vastineeksi arkista markettilaatua. Mielenkiintoista nähdä, uudelleenasemoituuko brändi osittain markkinoilla hinnannoston johdosta ajan kuluessa. Ja lähtevätkö ihmiset ostamaan myös kalliimpaa Lumenea, vai kokevatko tuotteet liian hintavina mieliin jumahtaneen arkisen brändi-imagon vuoksi.\n1.2.2017 at 04:03\nEhkä hieman asian vierestä näin yön pikkutunneilla, kun uni ei oikein ota tullakseen: eniten ehkä häiritsee tämän uuden kampanjan taantumuksellisuus, jossa normalisoidaan suomalaisuus valkoihoisuudeksi, jälleen kerran. Luulisi (varsinkin, jos Lumene todella toivoisi tulevansa kansainvälisesti nähdyksi tällä uudistuksella), että vuonna 2017 Nordic Luxia ja Chicia olisi tunnistaa ja tunnustaa muitakin ihonvärejä ja -sävyjä kuin kaikista vaaleimmat…\n1.2.2017 at 14:35\nIhan naulan kantaan eikä mielestäni yhtään asian vierestä. Tuo nettisivuillaan pyörivä mainos on mielestäni jopa epäonnistunut, kun luonnollinen blondi siinä NYCin (!!) metrossa hohtaa ylempänä kuin tummaa silmämeikkiä tekevä, kiharatukkainen nainen. Käsittääkseni Lumene kuitenkin haluaisi saada lisää jalansijaa mm. Jenkkilässä? Vai onkohan sielläkin kohderyhmä vain rikkaat valkoihoiset, jos toi sama mainoskuvasto on siellä käytössä niin selkeästi näin…\n2.2.2017 at 16:56\nMinusta taas ajatuksen tasolla on hieno tämä pohjoismaalaisuudella ja vaaleudella mainostaminen (eksoottisia ja tummaihoisia malleja käyttäviä meikkisarjoja on olemassa monia), mutta olen ymmärtänyt pikemminkin niin päin, ettei Lumenen valikoimista tahdo aina löytyä kyllin vaaleita sävyjä, koska kaikkien oletetaan tavoittelevan ’pientä päivettynyttä lookia’..\nAasian markkinoilla kyllä onneksi löytyy tarpeeksi vaaleaa valikoimaa kalkkilaivoille… :)\n1.2.2017 at 20:52\nRaikas uusi ilme, mutta mun suosikki vedenkestävä nestemäinen rajauskynä on historiaa! Nyyh. Se on ollut ihan superhyvä, eikä lähde kyllä vahingossakaan naamalta. :D Olisikohan sulla tietoa, mikä olisi yhtä hyvä vedenkestävä nestemäinen kynä? Tack!\n2.2.2017 at 07:13\nTarkoitatko siis sitä Intense Lineria? Jossa oli joistava, huopamainen sivellin? En valitettavasti ole kohdannut toista vastaavalla siveltimellä varustettua vedenkestävää eyelineria, ja siksi Intense Liner on ollut minunkin suosikkini. Suosin itse ennen kaikkea voidemaisia gel eyelinereita jotka pysyvät kaikkein parhaiten (ovat myös vedenkestäviä) ja ne on vielä helpompi levittää kuin nestemäiset (mun mielestä). Tuo Lumenen Intense Liner on ainoa nestemäinen eyeliner josta olen tykännyt viime vuosina.\n6.2.2017 at 12:57\nAivan, juuri tuo Intense! Milläköhän merkeillä olisi sitten noita gel eyelinereita? :) Kiitos vastauksista!\n6.2.2017 at 13:42\nMarkettimeikkisarjoilta kuten L’Oreal ja Maybelline löytyy geeli-eyeliner mustana, mutta jos muut sävyt kiinnostavat niin MACiltä löytyy parhaat Suomessa myytävät. Inglotin geelilainerit on myös hyviä mutta tarraavat kiinni vähän liiankin tiukkaan, niitä on vaikea saada irti niin ripsistä kuin siveltimistäkin.\n3.2.2017 at 10:30\nItse näin tuon ripsarin, josta joku jo mainitsikin, ja hintaa oli hulppeat 24.90 €. Lumenen ripsarista. Ei. Ei vaan pysty. Meikkitvoiteet ovat olleet hinta-laatusuhteeltaan todella hyviä, mutta en vain näe, miten Lumene pystyy myymään esimerkiksi just tuota ripsaria. Kenelle se on suunnattu? Jos samalla hinnalla saa selektiivistä ja paljon halvemmalla saa myös superhyviä, kuten esimerkiksi se Maybellinen pinkissä purkissa oleva ripsari, niin miksi kukaan ostaisi 25 euroisen Lumenen.\n4.2.2017 at 10:25\nLumenen uusi ilme on kyllä todella kiva, mutta pelkäänpä että hinnan nousu ja selektiivisen kosmetiikan joukkoon yrittäminen ampuu vielä itseään jalkaan. Lumene tuntuu olevan niin monelle markettimerkkeihin juurtunut, että saa nähdä miten tässä käy. Itsekään en ripsarista ikimaailmassa maksaisi kahtakymppiä enempää, saati poskipunasta 25 euroa, varsinkaan Lumenelta. Ehkä Lumenen pääsy selektiiviseen kosmetiikkaan vaatii uuden meikkisukupolven.\nOlen samaa mieltä monen kanssa myös tuosta luomiväripaketista, mulla tulee vähän mieleen ne aikoinaan olleet anytimen meikit tuosta pakkauksesta (en muista oliko niillä samanlaisia pakkauksia mutta mielleyhtymä on kova). Tykkään kyllä käytettävyyden kannalta siitä, että kannen läpi näkee heti mitä värejä pakkaus pitää sisällään, mutta olisi tuon voinut vähän tyylikkäämmin toteuttaa. Itse luomivärit oli mun mielestä semmoista ”ihan kiva” -osastoa, tosin harmillista jos mattaiset värit uupuu.\nVähän sekavalta tuntuu muutoinkin tämä uudistus, myydäänkö tuota luxia ja chiciä siis eri paikoissa vai yhdessä?\nEi liity niinkään Lumeneen, mutta meikkien ostaminen kaupasta tuntuu nykyään Anttilan lopetettua jotenkin vaikeallta! :D Mä ostin lähestulkoon aina ”perus”meikit Anttilasta, mutta nykyään puuttuu tollainen helppo meikkimarketti! Anttilan lopetuksen jälkeen prisman/citymarketin/tokmannin hyllyt huutaa tyhjyyttään tiettyjen meikkien kohdalla ja muutenkin niiden tarjonta on todella suppea. Sokosta tässä kätevän matkan päässä ei ole ja Stockalla käynti ahdistaa! :D\nTää on ehkä vähän pöljä ajatus, mutta voiskohan Lumenekin olla huomannut että Anttilan lopetuksen jälkeen jako selektiivisen ja sekavien markettihyllyjen välillä on nykyään suurempi. No joo, tuskimpa, kyllähän tuon Lumenen uudistuksen eteen on pitänyt tehä reilusti töitä jo pidemmän aikaa. Mut hassu sattuma vaan.\nAiniin, piti vielä tuosta Nordic Noir Intense –rajauskynästä sanoa, että se on kyllä uudistanut mun arkimeikkauksen tyystin! Varmasti tulee jäämään käyttöön. Tykkään käyttää vahvaa eyelineriä, mutta arkisin en jaksa alkaa niin tarkkaa meikkiä tekemään, ja kovempia puumaisia rajauskyniä en pysty käyttämään kun tuntuu että luomen iho lähtee mukana (ikää päälle 30, eikä iho ole enää jäntevimmillään). Tuolla kynällä saa nopeasti kivan vähän ”sumuisen” mutta kuitenkin intensiivisen rajauksen, joten ei ole niin justiinsa tarkkuuden kanssakaan. Tykkään!\n5.2.2017 at 15:13\nmyydäänkö tuota luxia ja chiciä siis eri paikoissa vai yhdessä?\nSamoissa, tosin en ole varma tuleeko Lux-puoli myös marketteihin. Mutta tavarataloissa ja erikoisliikkeissä (Kicks, Stockmann Beauty) ovat varmastikin molemmat sarjat edustettuna.\nMinäkin muuten kaipaan Anttilan kosmetiikkaosastoa ;) Ihan totta että Sokoksen/Stockan ja markettien väliin on nyt jäänyt aukko jota ei oikein mikään muu taho täytä.\nKiva kuulla Nordic Noir intense -kynäkokemus :) Mua aina välillä mietityttää että kuka niitä vanhoja puukyniä enää edes käyttää kun uuden, liukuvamman (ja muovisen hylsyn vaativan) koostumuksen toimivuus on kaikin verroin parempi. Tai no, yksi puukynien käyttäjäryhmä on tietysti luonnonkosmetiikan käyttäjät. Joillain merkeillä onneksi on vielä oikein hyviä puukynäkoostumuksiakin, kuten Laveralla ja Dr. Hauschkalla. Sävyvalikoima vain on harmillisen kapea.\n5.2.2017 at 12:39\nEn ymmärrä tätä uudistusta, varsinkin kun osassa tuotteita sama sisältö on vain pakattu uuteen ulkoasuun ja hintaa korotettu. Mielestäni tässä menetetään brändin vanhat fanit ja heidän tukensa kun asiakkailla tulee olo, että heitä petkutetaan. Olisiko hyvästä seerumista voinut tehdä vaikka uuden, ylellisemmän version ja säilyttää samalla vanhakin? Varmasti jos edellinen tuote oli niin mahtava niin kyllä ihmiset uteliaina ostaisivat kymmenen euroa kalliimmankin kokeiluun. Tässä saavutettaisiin OIKEA ylellisyyden tuntu asiakkaalle varsinkin jos tuote on toimiva. On typerää kohdella kaltoin jo brändin valmista kohderyhmää. Uusia asiakkaita on paljon vaikeampi saada kuin pitää vanhat tyytyväisinä ja tarjota heille jotain enemmän.\nLumene tuntuu jostain syystä myös unohtavan tärkeät trendit. Miksei linjassa ole highlighteria tai varjostukseen tarkoitettuja tuotteita? Nekin voisi tehdä kauniisti ja tyylikkäästi ja olisivat varmasti houkuttelevia tuotteita. Luomiväripaletissakin pitäisi olla vähintään kaksi mattasävyä (keskiruskea ja jokin tummempi sävy) että ne palvelisivat minua (ja monia muita) millään tavalla, osassa noista näyttää olevankin tummempi matta mikä yllätti positiivisesti. Pitää tutkia niitä jossain vaiheessa. 25 euroa paletista ei tuntuisi pahalta mutta pakkaus on kyllä aika halvan näköinen.\n5.2.2017 at 13:49\nLumene tuntuu jostain syystä myös unohtavan tärkeät trendit. Miksei linjassa ole highlighteria tai varjostukseen tarkoitettuja tuotteita?\nMä uskoisin että nämä ovat varmasti tulossa, meikkilinja uudistuu asteittain. Olen kyllä samaa mieltä siinä, että ne ovat sen verran tärkeä trendituote tällä hetkellä että olisin odottanut niiden kuuluvan kokoelmaan ”saman tien”. Nordic Nude -poskipunien vaaleinta sävyä voi käyttää myös highlighterin tavoin mutta ei se ihan aja vaalean korostustuotteen asiaa, kaipaisin ”rehellistä” perus-highlighteria ja ilman muuta myös neutraalin sävyistä varjostajaa.\n7.2.2017 at 00:26\nMenin jo tämän postauksen myötä sekaisin nimistä; lux, chic, noir, nude – miTÄH? Mutta täytyy liputtaa uuden sävyseerumin puolesta. Supervaalea ja äärikuiva iho, jolle mikään meikkipohja ei ole aiemmin tuonut vastaavaa tervettä hehkua… <3 Ja kyllä, olin ensin itsekin skeptinen, miten muka yksi ja sama sävy voi sopia kaikille. Mutta kokeilkaa, uskon että moni yllättyy!


Turun HAO 27.09.2011 11/0615/3 - Förvaltningsdomstols avgöranden - FINLEX ®\nDu är här: Finlex › Rättspraxis › Förvaltningsdomstolar › 2011 › Turun HAO 27.09.2011 11/0615/3\nTurun HAO 27.09.2011 11/0615/3\nOptio - Preemio - Deep in the money - Luovutustappio - Tuloverolaki\nTuloverolain mukaan verotettava A oli maksanut 445 ja 2 400 vakioidusta optiosta preemioita ja kaupankäyntikuluja noin 4,9 ja 3,6 miljoonaa euroa. A oli tästä vajaan kahden kuukauden kuluttua toteuttanut optiot lunastamalla niiden kohde-etuutena olleet 44 500 ja 240 000 pörssiosaketta 0,01 eurolla osakkeelta eli 445 ja 2 400 eurolla. Verotusta toimitettaessa preemioista ja kaupankäyntikuluista oli vahvistettu luovutustappiot.\nHallinto-oikeus kumosi toimitetun verotuksen Veronsaajien oikeudenvalvontayksikön valituksesta. Hallinto-oikeus katsoi, että tapahtunutta optioiden toteuttamista osakkeet lunastamalla ei voitu pitää sellaisena erillisenä optioiden luovutuksena, jonka johdosta preemioista ja kuluista olisi tullut vahvistaa erillisiä luovutustappiota, vaan ne tuli selkeän taloudellisen luonteensa ja tuloverolain tarkoituksen mukaisesti lukea kohde-etuutena olleiden osakkeiden hankintamenoon.\nTuloverolaki 50 § 1 mom (980/1999)\nTuloverolaki 50 § 3 mom 1 kohta\nKHO:n päätös 27.8.2012 taltionumero 2221.\nKHO katsoi, samoin kuin hallinto-oikeus, että A:lle ei muodostu osto-optioista maksetuista preemioista eikä niiden hankintaan liittyvistä kuluista sellaista luovutustappiota, joka voitaisiin vähentää verovuoden 2007 verotuksessa. KHO kuitenkin kumosi hallinto-oikeuden päätöksen ja ratkaisi asian A:n eduksi tämän vedottua KHO:ssa luottamuksensuojaan.


Note Edgen Lollipop-päivitys eroaa muista – mukana paljon kaivattu äänetön tila | Mobiili.fi\nNiko Haikala | Julkaistu 18.2.2015, klo 13:52\nGooglen viimeisin Lollipop-päivitys on käyttäjien keskuudessa saanut paljon kritiikkiä siitä, että päivityksen myötä laitteista poistuu äänetön tila. Sen sijaan puhelimet on mahdollista kytkeä vain normaaliin äänitilaan tai hiljaiseen värinätilaan. Samsung on kuitenkin SamMobilen mukaan ottanut kopin ongelmasta ja korjannut sen Galaxy Note Edgen uusimmassa Android 5.0.1 -päivityksessä.\nGalaxy Note Edgen TouchWiz-käyttöliittymä ei kadota äänetöntä tilaansa uuden Lollipop-päivityksen myötä. Tutun äänettömän tilan voi kytkeä puhelimessa päälle joko ilmoituspalkin pikavalintojen avulla tai laitteen äänenvoimakkuuden säädintä käyttäen.\nNote Edge ottaa siis äänitilojen suhteen pesäeron useimpiin Lollipopin saaneisiin puhelimiin. Näihin lukeutuvat myös Galaxy S5 ja Galaxy Note 4, joiden Lollipop-päivitys on rajannut ääniprofiilit ääni-värinä-akselille.\nGoogle on luvannut korjata äänettömyysongelman myös yleisellä tasolla pian. Seuraava merkittävämpi Android 5.1 Lollipop -päivitys tulee siis monien muiden uudistuksien ohella palauttamaan laitteisiin paljon kaivatun äänettömän tilan. Kyseistä päivitystä on jo nähty testikäytössä muun muassa Nexus 5 -puhelimissa ja Filippiinien Android One -laitteissa.\nAndroid 5.0 Lollipop Galaxy Note Edge Samsung\nSamsungin uutta LED-lamppua voi ohjata älypuhelimella11.4.2014\nSamsung julkisti Connect Tag -sijaintiseurantalaitteen – erikoisuutena vähävirtainen mobiiliverkkoyhteys16.10.2017\nNäin Samsungin uudet metalliset älypuhelimet eroavat toisistaan12.1.2015\n18.2.2015, klo 14:39\nTäh! Mulla ainakin on äänetön tila nexuksessa! (5.0.1)\n18.2.2015, klo 15:05\nKyllä on mahdollista saada täysin äänettömälle. Ainakin mun 5.0 SGS5:ssä.\nOpetelkaa ottamaan asioista selvää!\n18.2.2015, klo 16:58\nKertokaa miten tuo sitten onnistuu?\n18.2.2015, klo 18:10\n1. paina volume-nappia\n2. klikkaa ”ei mitään”\n= äänetön, värinätön\nTuo ei ole äänetön. Kytkee pois päältä myös herätyskellon. Tutkikaa hieman ennen kuin alatte huutelemaan.\n18.2.2015, klo 18:43\nJos haluat herätyskellon herättävän, paina kohdassa 2. ”Tärkeät”.\n18.2.2015, klo 18:58\nJolloin soi myös moni muu asia.\n18.2.2015, klo 19:01\nNo se mitä tärkeisiin häiriöihin kuuluu, valitaan asetuksistsa. Voit valita, että vain herätykset ovat tärkeitä.\nOnpas vaikeeta :D\n18.2.2015, klo 19:55\nVaikeaa monelle asiaan perehtymättömälle\n18.2.2015, klo 20:47\nKovasti on kyllä Lollipopin käyttäjät kaikkialla todennut että kaikkea ei vain saa hiljaiseksi sieltä mitenkään.\n19.2.2015, klo 05:44\nNo tässä esimerkki asetuksista, jolloin vain herätykset kalkattavat\nSe että joku ei osaa asetuksia säätää, ei toki tarkoita ettei se ole mahdollista. Tämä on toteutettu eri tavalla kuin ennen, siksi porukalla on herneet nenussa.\n19.2.2015, klo 16:09\nKerro toki mistä tuonne pääsee. Katselin juuri kollegan SGS4 4G+:aa jossa Lollipop eikä löytynyt muita asetuksia kuin ääni/vibrate toggle.\n19.2.2015, klo 16:39\n3 . esille tulee valikko, jossa valitaan kesto. Samassa näytössä on rantaan kuva. Klikkaa sitä.\nTämä siis puhtaassa androidissa, valmistajien virityksiä en osaa sanoa.\n19.2.2015, klo 16:40\nSiis rattaan kuva.\n18.2.2015, klo 18:11\nNäissä tässä käy, kun iPhone miehet kirjoittaa artikkeleita Androidista ;D\n18.2.2015, klo 20:24\n19.2.2015, klo 16:30\nÄänetöntä tilaa ei saa niin, että puhelin olisi värinättömällä ja äänettömällä, mutta led alkaa vilkkumaan merkiksi saapuneista viesteistä/ilmoituksista. Siis lollipoop:issa.\nSiksi palasin kitkat:iin.\nKuntosovellusten käyttö kasvussa, deittisovellusten liikenne pientä\nLue seuraavaksi: Kuntosovellusten käyttö kasvussa, deittisovellusten liikenne pientä


Ison Jättipään mielestä, ja keräämien tietojen mukaan, QIWIä käyttävät ainakin alla mainitut pelisivustot. Koska mikään ei ole kiveen hakattua, paitsi tietysti ne asiat, jotka on siis kirjaimellisesti ja konkreettisesti niin tehty, voivat myös nämä pelisivustot välillä lisätä tai hylätä joitain maksutapoja. Siksikin tämä luettelo päivittyy aika ajoin — ja myös esimerkiksi jos QIWIn käyttämä nimi muuttuu joksikin toiseksi vaikkapa yritysfuusion myötä. Mainittakoon vaikka männävuosien supersuosittu Moneybookers. Sehän on nykyisin Skrill.